text:
SAY EBAT NA BIBLIA
Kapagaan
Say kapagaan et nayarin makatulong odino mamasakit. Ontulong ed sikatayo so Biblia pian natalosan itan ya pareho.
Kasin normal labat so manpaga?
SAY TUAN NAGAGAWA
Kaibad kapagaan so agmareen ya liknaan, pannerbiyos, odino panaburido. Lapud manbibilay tayod mundo ya anggapoy segurado, nayarin makaliknay sobran kapagaan so anggan siopad sikatayo.
NO ANTOY IBABAGA NA BIBLIA
Insulat nen Arin David: “Anggad kapigan so panaburidok, tan panermen na pusok ed kada agew?” (Salmo 13:2, NW) Antoy tinmulong ed si David? Diad pikakasi et imbalikas to ed Dios so walad puso to, tan nanmatalek ya maong ed agmanguuman a panangaro na Dios. (Salmo 13:5; 62:8) Diad tua et ibabaga ed sikatayo na Dios ya ipaawit tayod sikato iray problema tayo. “Ipaawit yo [ed Dios] so amin a kapagaan yo, lapud iyaansakit to kayo,” kuan na 1 Pedro 5:7.
Balet, walan walay nagawaan tayo pian ag-itayo masyadon manpaga. Alimbawa, nen si apostol Pablo et akaliknay ‘kapagaan ed amin a kongregasyon,’ ginawa toy anggaan na nayarian ton pabiskegen ira. (2 Corinto 11:28) Kanian say kapagaan to et akatulong, ta amakiwas itan ed sikato ya tulongan so arum. Sarag tayo met a gawaen itan. Balet no anggapoy pibabali tayod arum, ipapatnag tayo ya anggapoy malasakit tayod sikara.
“Ipatnag so panangiyansakit ed arum, tan aliwan say pankaabigan yo labat so nonoten yo.”
—Filipos 2:4.
Antoy nayarin gawaen mo no masyado kan mapaga?
SAY TUAN NAGAGAWA
Nayarin pampapagaan na totoo iray apalabas ya kasalanan da, say arapen da, odino kuarta. *
NO ANTOY IBABAGA NA BIBLIA
Pampaga ed apalabas iran kasalanan: Antis ya nagmaliw ya Kristiano so arum nen inmunan siglo, sikaray managbuanges, managkatkat, manggagawa na seksual ya imoralidad, tan matatakew. (1 Corinto 6:9-11) Imbes ya pawilpawilen dan isipen iray apalabas da, inuman day kabibilay da tan nanmatalek ira ed panangasi na Dios, ya maliket ton ipapatnag. “Wala so panamerdona ed sika [Dios], pian sika so takotan,” kuan na Salmo 130:4.
Panaburido ed nagawad arapen: “Agkayon balot mapagpaga nipaakar ed ontumbok ya agew,” kuan nen Jesu-Kristo, “ta wala ni ray kapagaan ed ontumbok ya agew.” (Mateo 6:25, 34) Antoy labay ton ibaga? Say isipen labat et saray problema natan. Agla aaruman iratan diad panisip ed saray problemad arapen, ompan ag-itayo laingen makapannonot na duga tan bastabasta tayon mandesisyon. Tandaan met ya dakel ya pampapagaan tayo so agmet lanlamang nagagawa.
Panaburido ed kuarta: Oniay impikasi na sakey a marunong ya laki: “Agmo pa iyaabuloy ya onyaman ak odino onirap so bilay ko.” (Probirbio 30:8, Maung a Balita) Imbes, kinerew ton magmaliw ya kontento, a makapaliket itan ed Dios. Oniay nabasa tayo ed Hebreos 13:5: “Agkomon napatnagan ed panagbilay yo so panangaro ed kuarta, tan mankontento kayo ed saray bengatlan walad sikayo. Ta inkuan na Dios: ‘Agta kan balot taynanan tan agta kan balot paulyanan.’” Aliwan singa say kuarta a nayari odino talagan anggapoy nagawaan to, say Dios et agton balot paulyan iramay manmamatalek ed sikato tan manbibilay ya simpli.
“Agko nin balot anengneng a say matunong et apaulyan, nisay saray bini [o ananak] to mipabpayabol na nakan.”
—Salmo 37:25.
Onsabi kasi panaon ya agtayo la manpaga?
NO ANTOY IBABAGA NA TOTOO
“Wala tayo lad panaon ya napnoy kapagaan,” so imbaga na journalist ya si Harriet Green diad 2008 ya artikulo ed The Guardian. Nen 2014, insulat nen Patrick O’Connor diad The Wall Street Journal ya “saray Amerikano et mas mapagpaga la natan.”
NO ANTOY IBABAGA NA BIBLIA
“Say kapagaan napaandi toy liket mo, balet saray marakep a salita paliketen da ka.” (Probirbio 12:25, Maung a Balita) Say talagan “marakep a salita” et say maong a balita na Panarian na Dios. (Mateo 24:14) Say Panarian, a gobierno na Dios, et magano to lan gawaen so agtayon balot sarag ya gawaen a bukor—paandien toy amin lan kapagaan diad pangekal ed saray manunan sengegan na satan, kaibay sakit tan ipapatey! “Punasen [na Dios] so amin a lua ed kamataan [tayo], tan anggapo lay ipapatey, tan anggapo met lay panermen tan pannangis tan ot-ot. Saray datin bengatla et linmabas la.”
“Say Dios a mangiiter na ilalo et panoen to kayo komon na gayaga tan deen diad panamegley na pananisia yo ed sikato.”
—Roma 15:13.
^ par. 10 Maabig no saray totoon grabe lay panagpaga da et onkonsulta ed doktor. Say Onliing! et agmangirerekomenda na dinanman ya paraan na panagtambal.


c: text/html

text:
LEKSION 18
Panon Min Tutulongan Iray Agagi Min Maniirap?
No walay kalamidad tan trahedya, onaaksion ya tampol iray Tasi nen Jehova pian tulongan iray apektadon kaagian da. Paneknek itan ya talagan inaro mi sakey tan sakey. (Juan 13:34, 35; 1 Juan 3:17, 18) Panon kamin ontutulong?
Mandodonasyon kami na kuarta. Nen walay graben eras ed Judea nensaman, angipawit na pinansyal a tulong iray Kristiano ed Antioquia pian tulongan iray kaagian da. (Gawa 11:27-30) Ontan met natan, no nakabatan min maniirap iray agagi mid arum ya lugar, mangipapawit na donasyon so kada kongregasyon pian makatulong ed pankaukolan da.—2 Corinto 8:13-15.
Mangiiter kami na praktikal a tulong. Onkikiwas a tampol iray elder ed lugar ya akagawaan na kalamidad pian amtaen so kipapasen na kada membro na kongregasyon tan seguroen ya ligtas ira. Nayarin walay relief committee a mangidaulo pian nitaryay naakan, danum ya inumen, kawes, panayaman, tan medikal a tulong. Dakel ya Tasi so boluntaryon oonla diad sarili dan gastos pian ontulong ed saray apektado odino mangapiger ed saray aderal ya kaabungan tan Kingdom Hall. Lapud walay pankakasakey na organisasyon mi tan naynay kamin mantutulongan ed anggan anton kimey, sarag mi onaksion a tampol. Tutulongan mi ray kapananisiaan mi, balet ta no posible et tutulongan mi met so arum, anggan antoy relihyon da.—Galacia 6:10.
Mangiiter kami na espiritual tan emosyonal a tulong. Kakkaukolan na saray biktima na kalamidad so naligliwa. Diad ontan iran situasyon, si Jehova, “say Dios na amin a ligliwa,” so pangaalaan mi na biskeg mi. (2 Corinto 1:3, 4) Ipapaamta mid saray naapektoan iray sipan na Biblia, tan say panamaseguro ya asingger lan panganggaen na Panarian na Dios so amin ya kalamidad tan trahedya ya panlalapuay ermen tan irap.—Apocalipsis 21:4.
Akin et sarag na saray Tasi so onaksion a tampol no walay kalamidad tan trahedya?
Anton espiritual ya ligliwa so ipapaamta mid saray naapektoan na kalamidad?

robotstxt: allowed

filter: keep


text:
LEKSION 25
Say Tabernakulo
Nen walad Palandey Sinai si Moises, ingganggan nen Jehova ya manggaway espisyal ya tolda ya say tawag et tabernakulo. Ditan mandayew ed si Jehova iray Israelita. Sarag dan iyalis-alis so tabernakulo diad pambiabiahe ra.
Imbaga nen Jehova: ‘Ibagam ed saray totoo ya mangiter ira na usaren ed panggawa na tabernakulo, depende ed sarag dan iter.’ Saray Israelita et angiter na balitok, pilak, gansa, mabli iran bato, tan alahas. Angiter met ira na abel ya gawad bagoy karnero, linen, katat na saray ayep, tan arum ni. Dakdakel so inter da, kanian imbaga nen Moises ed sikara: ‘Duga la yay inter yo! Agki la mangaawit.’
Dakel ya marunong ya lalaki tan bibii so tinmulong ya manggaway tabernakulo. Inikdan ira nen Jehova na karunongan pian nagawaan day trabaho da. Wala ray nanggaway tinebey, nanlagay abel, tan binurdaan da itan. Say arum et nampeket na saray mablin bato, nandesinyo na balitok, tan nan-ukit na kiew.
Inunor da so amin ya ingganggan nen Jehova ya panggawa ed tabernakulo. Nanggawa ray balibalin kurtina ya mangibiig ed duaran kuarto na tabernakulo, say Masanto tan say Sankasantosan. Wadman ed Sankasantosan so kaban na sipanan, ya gawad kiew na acacia tan balitok. Diman ed Masanto et walay kandelero ya puron balitok, wala met so lamisaan, tan altar ya pampoolan na insenso. Diad loob na sular et walay baleg ya palanggana ya gawad gansa tan baleg ya altar. Ipanonot na kaban na sipanan ed saray Israelita so promise da ya unoren day Jehova. Antam tay sipanan? Espisyal itan ya promise.
Pinili nen Jehova si Aaron tan saray anak to ya magmaliw a saserdote ed tabernakulo. Sikara so mangasikaso ed tabernakulo tan mangiyapay na saray bagat ed si Jehova. Say nayari labat ya onloob ed Sankasantosan et si Aaron, say atagey a saserdote. Onloob ditan ya maminsan ed sakey taon pian mangiyapay na bagat parad saray kasalanan to, kasalanan na pamilya to, tan kasalanan na interon Israel.
Asumpal na saray Israelita so tabernakulo sakey taon manlapud samay impaway dad Ehipto. Natan et wala lay pasen ya pandayewan dad si Jehova.
Malikeliket si Jehova ed ginawa dan tabernakulo kanian angiyan na lurem ed tagey na satan. No ag-onatagey so lurem, ag-onalis iray Israelita. Balet no onatagey so lurem, amta da ya kaukolan da lay onalis. Bagbagen da so tabernakulo tan tumboken da so lurem.
“Diad saman et walay nadngel kon maksil a boses manlapud trono, ya angibaga: ‘Say tolda na Dios et walad katooan, tan sikatoy manayam a kaiba ra, tan magmaliw iran totoo to. Tan say Dios a mismo et niwala ed sikara.’”—Apocalipsis 21:3


text:
Antoy Ibabaga na Biblia Tungkol ed Cremation?
Say ebat na Biblia
Anggapoy espisipikon ganggan ed Biblia tungkol ed cremation. Anggapoy nabasa ditan ya ganggan tungkol ed pangiponpon o pangi-cremate ed inatey.
Pero wala ray salaysay ed Biblia tungkol ed saray matoor ya lingkor na Dios ya imponpon da ray inatey ya kapamilya da. Singa bilang, si Abraham et talagan nansagpot pian makaanap na balibalin napangiponponan to ed asawa ton si Sara.—Genesis 23:2-20; 49:29-32.
Wala met so nabasad Biblia tungkol ed saray matoor ya totoo ya pinoolan day bangkay na saray inatey. Singa bilang, nen say ari na Israel ya si Saul tan saray taloran ananak to et inatey ed guerra, saray bangkay da et atilak ed dalin na kalaban. Pinutotan day ulo so bangkay nen Saul insan da insabit ed padir, pati say bangkay na taloran ananak to. Nen akabatan itan na saray matoor ya sundalo na Israel, inala ray bangkay nen Saul tan saray ananak to, pinoolan da itan, insan da inkotkot. (1 Samuel 31:8-13) Ipapanengneng na Biblia ya duga so ginawa ra ed bangkay na saraman ya lalaki.—2 Samuel 2:4-6.
Iisipen na arum tungkol ed cremation
Aliwan tua: Anggapoy respetom ed bangkay na inatey no ipa-cremate mo.
Say tua: Ibabaga na Biblia ya saray inatey et ompawil ed dabok, ta atan so normal ya nagagawa ed bangkay no nabubulok la. (Genesis 3:19) Say pangi-cremate ed inatey et papelesen to labat itan ya proseso lapud magmaliw lan dapol odino dabok so bangkay.
Aliwan tua: Diad panaon na Biblia, saray bangkay labat na makasalanan iran totoo so popoolan.
Tua: Tua ya say bangkay na arum ya agmatoor ya totoo, ya singa si Acan tan say pamilya to, et pinoolan. (Josue 7:25) Balet aliwan bangkay labat na saray makasalanan so pinoolan. (Deuteronomio 21:22, 23) Singa abitlad bandad gapo, anggan saray matoor ya totoo, singa say anak nen Arin Saul ya si Jonatan, et pinoolan so bangkay da.
Aliwan tua: No i-cremate so bangkay, agla sarag na Dios ya bilayen lamet so toon inatey.
Tua: Sarag na Dios ya bilayen so toon inatey anggano say bangkay to et inkotkot, in-cremate, abalang ed dayat, odino inakan na masibeg iran ayayep. (Apocalipsis 20:13) Sarasarag na Makapanyarin-amin ya bilayen tan igawaan na balon laman itan ya too.—1 Corinto 15:35, 38.


text:
‘Gawam so Dalan Mo a Maaligwas’—Panon?
‘Gawam so Dalan Mo a Maaligwas’—Panon?
“ALIGWAS”—sakey a salitan makaalay imano! Walaray nampaatagey na posisyon tan sikaray inmaligwas, yinmaman, tan akabkabat. Pinirawat met na arum so onaligwas balet ta sinmaew ira.
Say iyaaligwas et akadepende ed no antoy iyuunam ed bilay mo. Ontan met, importantin ikonsidera no panon mon uusaren so panaon tan biskeg mo tan no kasin panggugunaetan mon gawaen itan.
Apaneknekan na dakel a Kristiano a say sigpot a pibiang ed ministeryo so akapangiter ed sikara na tuan inkapnek. Tinmalona iray kalangweran tan maedad la lapud pinili dan karera so sigpot-panaon a serbisyo. Balet, nayarin liknaen na arum a makapasawa so ministeryo tan impasen dan unor-unor la itan legan dan iyuunay sananey a kalat. Akin et posiblin nagawa iya? Antoy gawaen mo pian agnisuawi so imanom ed saray talagan importante? Tan panon mon ‘gawaen so dalan mo a maaligwas’?—Jos. 1:8.
Extracurricular Activities tan Panagrelaks
Kaukolan a mansiansian balanse iray Kristianon kalangweran diad panlingkor ed tuan Dios tan pibiang ed arum iran aktibidad. Saramay manggawa ed satan et seguradon ontalona ed bilay tan manepeg ya komendaan.
Balet, walaray kalangweran ya masyadon okupado ed saray extracurricular activities tan panagrelaks. Nayarin agmet iratan makapuy. Ingen, nayarin itepet na saray Kristianon kalangweran ed sarili da: ‘Panon karakel a panaon so alaen na saraman ya aktibidad? Sioparay nakakaulop ko? Anton ugali so ipapatnag na saray wadman? Tan anto so nayarin magmaliw a manunaan ed bilay ko?’ Nayarin namoriam a no masyado ka lan okupado ed saratan ya aktibidad, dagdaiset lay nakeran panaon tan biskeg mo pian paeletey relasyon mo ed Dios. Diad satan et natalosan mo no akin ya importante so pangiletneg na saray prayuridad.—Efe. 5:15-17.
Imanoen so kipapasen nen Wiktor. * Inkuan to: “Nen 12 so taon ko, akila ak ed volleyball team. Dakel ya premyo tan award so apanaloan ko. Sarag ko komoy magmaliw ya sikat.” Asabi panaon, naaburidoy Wiktor ed epekto na isport ed espiritualidad to. Sakey ya agew, sikatoy akaugip legan a manbabasay Biblia. Alikna to met ya agla naliliketan ed ministeryo to. “Inupot na saman ya isport so biskeg ko, tan amoriak ya papakapuyen toy seseg kod espiritual. Amtak ya agko nagagawaay sankaabigan.”
Atagtagey ya Edukasyon?
Unong ed Biblia, obligasyon na sakey a Kristiano ya asikasoey pamilya to, tan kaiba ed satan so pangitaryay materyal iran pankaukolan da. (1 Tim. 5:8) No ontan, kaukolan ni kasi pangalay kurso ed kolehyo odino unibersidad?
Maabig ya amtaen no antoy magmaliw ya epekto na pangalay atagtagey ya edukasyon ed relasyon na sakey ed si Jehova. Makatulong so pangonsidera tayod sakey ya alimbawa ed Biblia.
Si Baruc et sekretaryo nen propetan Jeremias. Aminsan, imbes ya iyapasakey nen Baruc so imano to ed saray pribilehyo diad panaglingkor ed si Jehova, sikatoy nagmaliw ya maambisyon. Naimano iya nen Jehova tan sikatoy pinasakbayan to panamegley nen Jeremias: “Aanapen mo iray angkakabaleg a bengatla parad inkasika. Agmo la iratan aanapen.”—Jer. 45:5, NW.
Anto iramay “angkakabaleg a bengatla” ya aanapen nen Baruc? Nayarin sikatoy atukson magmaliw a bantog ed Judion sistema na bengatla, odino manpayaman. Antokaman so rason, nisuawi imano to manlapud saray mas importantin bengatla, saramay akatulong ed sikaton mansiansian maapit ed si Jehova. (Fil. 1:10) Balet, dinmengel si Baruc ed pasakbay nen Jehova diad panamegley nen Jeremias tan aliktaran toy kadederal.—Jer. 43:6.
Antoy naaralan tayod sayan salaysay? Napatnagan ed simbawan niiter ed si Baruc ya walay lingo to. Pinirawat ton anapen iray angkakabaleg a bengatla. No wala lay pansuportam ed sarilim, talaga tan kaukolan mo nin usarey panaon, kuarta, tan biskeg mo diad pangalay atagtagey ya edukasyon pian napaliket moy sarilim, atateng mo, odino kakanayon mo?
Imanoen si Grzegorz, sakey a computer programmer. Lapud akombinse na saray katrabaho to, sikatoy angala na atagtagey ya kurso parad kaaruman a panangipasal. Agnambayag, anggapo lay panaon tod espiritual iran aktibidad. Nanonotan to: “Naynay ak ya aburido. Nakokonsiensia ak ta agko nagagawaan iray espiritual a kalat ko.”
Okupadon Maong ed Trabaho
Papasesegen na Biblia iray tuan Kristiano ya magmaliw a makuli tan responsablin empleyado tan amo. Insulat nen apostol Pablo: “Antokaman so gagawaen yo, gawa yo itan ed interon kamarerwa a singa parad si Jehova, tan aliwan parad totoo.” (Col. 3:22, 23) Balet, anggaman alay abig ya kualidad so inkakuli, wala ni nakaukolan—say maabig a relasyon ed Manamalsa tayo. (Ecl. 12:13) No say sakey a Kristiano et masyado lan okupadod trabaho, napaulyan to la ray espiritual ya aktibidad.
No puros trabaho lay aarapen na sakey a Kristiano, nayarin anggapo lay biskeg ton mangasikasod espiritualidad to tan na pamilya to. Imbaga nen Arin Solomon ya “say alablabas a panagkimey” et naynay a katekep toy “panguusil ed dagem.” No alablabas so panagtrabaho na sakey, mansumpal itan ed graben stress. Ompan magmaliw ni ingen ya aripen na trabaho ya anggad punton makesakesaw la. No ontan, talaga kasin sikatoy ‘maliket tan nanengneng to ray maabig a bengatla lapud amin a sagpot to’? (Ecl. 3:12, 13; 4:6, NW) Nagkalalod amin, wala ni kasi magenap ya biskeg to pian gawaey responsabilidad tod pamilya tan mibiang ed espiritual iran aktibidad?
Si Janusz, a manaayam ed Eastern Europe, so nagmaliw ya okupadon maong ed negosyo ton panagtanaman. Nanonotan to: “Manbilib ed siak iray totoo ta madiskarte ak ed trabaho tan nasusumpal kon amin so pagagawa dad siak. Balet naapektoay espiritualidad ko, tan agak la makakapanpulong. Ag-abayag, agak la mimiaral. Nagmaliw ak ya mapaatagey, imbaliwalak so simbawa na saray elder tan inmarawi ak ed kongregasyon.”
Sarag Mon Gawaen a Maaligwas so Bilay Mo
Apantongtongan tayoy taloran aspekto a nayarin mangupot ed panaon na sakey ya Kristiano tan mamakapuy ed espiritualidad to. Kasin ontan met so kipapasen mo? Sirin, makatulong irayay onggendan a tepet, teksto, tan komento pian nadeterminam no kasin dugay direksion na bilay mo.
Extracurricular activities tan panagrelaks: Panon karakel a panaon so uusaren mod saratan? Kasin aalaen na saratan so panaon ya datin uusaren mod espiritual iran aktibidad? Kasin singa natatabangan ka lan miulop ed saray agagi? No ontan, maabig no aligen moy Arin David ya akikasi ed si Jehova: “Ipaamtam ed siak so dalan a nepeg ko a dalanan.”—Sal. 143:8.
Si Wiktor, ya asalambit nen niman et tinulongan na ombiabiahen manangasikaso, ya angikuan ed sikato: “Naimanok ya agaylay panangarom ed volleyball.” “Niliing ak na satan,” so inkuan nen Wiktor. “Amoriak ya aliwa lay direksion ko. Ag-abayag, tinundaan ko lay pililimog kod saray kakaarok ya aliwan Tasi tan nananap ak na saray kakaarod kongregasyon.” Si Wiktor et maseseg la natan a manlilingkor ed si Jehova diad kongregasyon da. Insuheri to: “Tepetan mo ray kakaarom, atateng mo, odino saray elder ed kongregasyon no kasin naiimano dan saray aktibidad mod eskuelaan so makakatulong ed sikan onapit ed si Jehova, odino iyaarawi ka na saratan.”
Agta maabig no ibagam ed saray elder ed kongregasyon yo a labay moy makadampot na kaaruman a pribilehyo? Sarag mo kasin tulongan o ibaan iray maedad la, nayarin diad pitindaan odino diad saray kimey dad abung? Antokaman so edad mo, ompan nayarian moy onloob ed sigpot panaon a serbisyo, pian nainabang mod arum so liket mo.
Atagtagey ya edukasyon: Amasakbay si Jesus sumpad pananap na ‘dilin kigloriaan.’ (Juan 7:18) Antokaman ya kurso so ninonot mon sumpalen, kasin ‘sinegurom la ray mas importantin bengatla’?—Fil. 1:9, 10.
Si Grzegorz, ya abitla nen niman et nanggawa na pigaran pananguman. Inkuan to: “Dinengel koy simbawa na saray elder, tan pinasimplik so bilay ko. Nandesidi ak ya agla mangalay kaaruman ya edukasyon ta upoten labat na satan so panaon tan biskeg ko.” Mas dakel lay panaon tod saray aktibidad ed kongregasyon. Asabi panaon, sikatoy nan-graduate ed tatawagen la natan ya Bible School for Single Brothers. On, ‘sinaliw toy panaon’ pian mas napaaralem toy kakabatan to nipaakar ed Dios.—Efe. 5:16, ftn.
Sekular a trabaho: Kasin masyado ka lan okupadod trabahom kanian napapaulyan mo lay espiritualidad mo? Kasin magenap so niiiter mon panaon ed pamilyam? Tan diad kongregasyon, kasin papaaligwasen moy kalidad na saray partem? Komustay pitotongtong mod arum? “Takotan mo so Dios tan unoren mo so saray ganggan to,” tan naawat moy panamendisyon nen Jehova tan ‘manliket kan maong ed kimey mo.’—Ecl. 2:24; 12:13.
Si Janusz, ya asalambit nen niman et agto agamoray aligwas ed samay negosyo to; imbes, sikatoy alugi. Lapud sikatoy ag-anubo tan linmereg ed utang, sikatoy pinmawil ed si Jehova. Inorganisa to ray kimey to tan natan et manlilingkor la bilang regular payunir tan elder ed kongregasyon. Inkuan to: “Lapud kontento ak la ed no antoy wala tan uusaren koy biskeg ko parad espiritual iran aktibidad, mareen so nonot tan liknaan ko.”—Fil. 4:6, 7.
Maabig no ipanaon mon usisaen iray motibo tan prayuridad mo. Say panlingkor ed si Jehova so mangiter na magnayon ya aligwas. Gawam itan a manunad bilay mo.
Nayarin kaukolan moy manggawa na pigaran pananguman, ekalen iray agnakaukolan a bengatla pian napaneknekan mon mismo so “maong tan makapaliket tan ayadyarin linawa na Dios.” (Roma 12:2) Balet ta sarag mon ‘gawaen so dalan mo a maaligwas’ diad panlingkor ed sikato ya interon kamarerwa.
[Paimano ed leksab]
^ par. 8 Sinalatan so arum a ngaran.
[Kahon/Litrato ed pahina 31]
Panon Mon Gawaen so Dalan Mo a Maaligwas?
Lapud dakerakel so mangaalay panaon mo, antoy gawaen mo pian agnisuawi imanom ed saray talagan importante? Ipanaon moy pangusisad saray motibom tan prayuridad mo diad pangikonsiderad onggendan iran tepet:
EXTRACURRICULAR ACTIVITIES TAN PANAGRELAKS
▪ Antoran ugali so ipapatnag na saramay wadman a napilimogan mo?
▪ Panon karakel a panaon so alaen na saraman ya aktibidad?
▪ Posible kasin magmaliw irayan manunaan ed bilay mo?
▪ Kasin aalaen na saratan so panaon ya datin uusaren mod espiritual iran aktibidad?
▪ Sioparay nakakaulop mo?
▪ Kasin mas labay mo iran nakaulop nen saray agagi?
ATAGTAGEY YA EDUKASYON
▪ No wala lay pansuportam ed sarilim, talaga tan kaukolan mo nin usarey panaon, kuarta, tan biskeg mo diad pangalay atagtagey ya edukasyon?
▪ Pian nasuportaan moy sarilim, kasin kaukolan mon talagay mangala na kurso ed kolehyo odino unibersidad?
▪ Anto so epekto na saya ed pipiaral mo?
▪ Kasin ‘sinegurom la ray mas importantin bengatla’?
▪ Kaukolan mo kasin pabiskegen so talek mod pakayari nen Jehova a mangitarya?
TRABAHO
▪ Kasin say pinilim a trabaho et abuloyan to kan ‘manliket tan nanengneng iray maabig a bengatla ed amin a sagpot mo’?
▪ Wala ni kasi magenap ya biskeg mo pian gawaey responsabilidad mod pamilya tan mibiang ed espiritual iran aktibidad?
▪ Kasin magenap so niiiter mon panaon ed pamilyam?
▪ Kasin masyado ka lan okupadod trabahom kanian napapaulyan mo lay espiritualidad mo?
▪ Kasin aapektaan la na satan so kalidad na saray partem?
[Litrato ed pahina 30]
Pinasakbayan nen Jehova si Baruc lapud ambisyon to


text:
KAPITULO 74
Leksion Nipaakar ed Panagsangkaili tan Pikakasi
BINISITA NEN JESUS SI MARTA TAN MARIA
IMPORTANTE SO TULOYTULOY A PANAGPIKASI
Diad bandad bukig na Palandey na Saray Olibo, manga taloran kilometro manlapud Jerusalem, et wadman so baryo na Betania. (Juan 11:18) Linmad may Jesus, diad abung na sanagin si Marta tan Maria tan malikeliket dan pinatuloy. Kaaro ira nen Jesus pati say agi dan si Lazaro.
Baleg a kagalangan so pansangkaili ed Mesias. Tan labay nen Marta so manparaan a maong parad si Jesus, kanian mantalikarkar ya manpreparay espisyal a panangan. Balet legan ya mankikimey si Marta, akayurong labat si Maria ed salian nen Jesus tan ondedengel ed sikato. Anggad nen kien et imbaga la nen Marta ed si Jesus: “Katawan, anggapo labat ed sika a papaulyanan to ak nen agik a mankikimey a bukor? Ibagam pad sikato a tulongan to ak.”—Lucas 10:40.
Imbes ya bilinen nen Jesus si Maria, sinimbawa toy Marta ya agmasyadon aburidod naakan: “Marta, Marta, dakdakel so pampapagaan tan pakakaaburidoan mo. Balet ta daiset odino sakey labat so nakaukolan. Pinili nen Maria so maabig a parte, tan ag-itan naandi ed sikato.” (Lucas 10:41, 42) Say punto nen Jesus et agkaukolan ya upotey dakel a panaon pian manlutoy amayamay ya putahe. Duga lay simpli labat ya panangan.
Maong so intension nen Marta. Labay toy manangkaili. Balet lapud masyadon aburidod panagparaan toy naakan, nasasayang to laingen iray mabmablin bangat na mismon Anak na Dios! Impaimano nen Jesus ya dugay desisyon nen Maria, makatulong itan ed sikato anggad arapen, tan makaaral tayon amin ed satan.
Diad sakey nin inkagawa, angiter si Jesus na sananey nin importantin leksion. Kinerew na sakey a disipulo ed sikato: “Katawan, ibangat mo kamin manpikasi, a singa ed impangibangat nen Juan ed saray disipulo to.” (Lucas 11:1) Imbangat la itan nen Jesus manga sakey tan kapalduan taon lay apalabas diad Sermon tod Palandey. (Mateo 6:9-13) Balet, nayarin anggapo yan disipulo ed saman kanian inulit to ray importantin punto. Insan angiter na ilustrasyon pian nipanengneng ya importante so tuloytuloy ya pampikasi.
“Alimbawa, sakey ed sikayo et walaay kaaro tan nila yo diad pegley-labi tan inkuan yod sikato, ‘Kaaro, pabayes mo ak pay taloran tinapay, ta walay kaarok a kasabisabi ton nambiahe tan anggapoy niyopresik ed sikato.’ Balet oniay inyebat na samay walad loob: ‘Agmo ak la iisturboen. Akatalak lay puerta, tan kaabay ko lan akarukol so angkekelag ya ananak ko. Agak la nayarin ombangon a mangiter ed sika na antokaman.’ Ibagak ed sikayo, sikatoy ombangon lanlamang tan iter toy antokaman a nakaukolan na kaaro to, aliwan lapud sikatoy kaaro to, noagta lapud sikatoy agtinmundan kinmerew.”—Lucas 11:5-8.
Diad saya et ag-ibabaga nen Jesus ya aglabay nen Jehova so ontulong ya singa samay kaaro. Imbes, ipapanengneng to ya no say sakey ya kaaron agmangiter et mangiter lanlamang no agtundaan ya kerewan, seguradon iter na maaron Ama tayod tawen so impapuson kerew na saray matoor ya lingkor to! Intuloy nen Jesus: “Ibagak ed sikayo, mantultuloy kayon onkerew, tan naikdan kayo; mantultuloy kayon mananap, tan makaromog kayo; mantultuloy kayon ontoktok, tan nalukasan kayo. Ta balang sakey ya onkekerew et makaawat, tan balang sakey a manaanap et makaromog, tan balang sakey ya ontotoktok et nalukasan.”—Lucas 11:9, 10.
Insan natan indanet nen Jesus so punto diad impangikompara tod toon ama: “Siopan ama ed sikayo, a no onkekerew na sira so anak to et derewan toy uleg imbes a sira? Odino no sikatoy onkekerew na iknol et derewan toy alakdan? Kanian, no sikayo ni lanlamang et amta yoy mangiter na maong iran regalo ed ananak yo anggano mauges kayo, agta nagkalalo so Ama ed tawen a mangiter na masanton espiritu ed saramay onkekerew ed sikato?” (Lucas 11:11-13) Talagan balibalin naamtaan ya akaparaan so Ama tayon ondengel tan iter iray kaukolan tayo!


text:
Sulat ni Pablo diyà to mgo
Taga-Ipisu
1
1 So-idi sulat likat kanak no si Pablo no pigbo-otan to Diyus to imbotang a no tumutubus ni Jesu-Kristu. Sulat ku diyà iyu no mgo taga-Ipisu no matinumanon no sinakupan ni Jesu-Kristu no na-uyunan din.
2 Madumahan kow to ka-at aw kalinaw likat to Diyus no Amoy ta aw to Magbobo-ot ta no si Jesu-Kristu.
3 Masayà to Diyus no Amoy to Magbobo-ot ta no si Jesus no Imananan to Ka-otawan su pigbogayan kinow din on to panalangin tibò diyà to langit no pigpatampu ki ni Jesu-Kristu. 4 To wadà pad kabotad so-idi kalibutan, pig-abin kinow on tahan to Diyus no pinabayà du-on ki Jesu-Kristu agad-agad to napikiyan to Diyus no oghimuhon kinow no matuwadong diyà to atubangan din no wadà saà. 5 Su tahan ki man nalogonan to Diyus, iyan napikiyan din to oghimuhon kinow din no mgo anak din no si Jesu-Kristu to igpabayà su sikan to pagbo-ot to Diyus. 6 Masayà tanow to Diyus su pighungyaman ki din likat to kabo-ot din no na-uyunan kid to Anak din no nalogonan din.
7 Nalipwasan kid to saà ta no pinabayà du-on ki Jesus no nigpakimatoy ita to pagpataug din to langosa din. Napasaylu din on to mgo saà ta su likat to kabo-ot din, pigka-atan ki din 8 no pighungyaman ki din tibò lagboy. 9 No dakoo to nama-anan to Diyus aw ka-ugsoban din, agad mahobong natodu-on to napikiyan din no pigbo-otan din no si Jesu-Kristu to igpabayà, dì bali pigtaga kinow. 10 Pikii to Diyus ko magotò to adow, ogpagtibo-on din to tibò no pigbotad din, agad diyà to langit aw pasak aw ibotang din si Jesu-Kristu no panguu tibò.
11 Su tibò iyan natuman agad-agad to pikii to Diyus aw pagbo-ot din, aw kanami no Hudiyu, pig-abin to Diyus no oghimuhon din no sinakupan din no na-uyunan ni Jesu-Kristu su sikan to pikii din no niglikat to pagbo-ot din likat to kapinunu-an. 12 Na kanami no nig-una nig-iman to Imananan to Ka-otawan, nahimu koy no nakapabantug gayod to Diyus du-on to mgo otow su pighungyaman koy likat to kabo-ot to Diyus.
13 Na iyu gayod, angod dà man su nadinog now on to kagi to Diyus no Madoyow no Tutuwanon bahin to ogkabuligan kow, nigpasakup kow ki Jesu-Kristu aw matu-uda kow to Diyus no sakup din su pigbogayan kow to Ispiritu Santu agad-agad to insahad din. 14 To Ispiritu Santu no imbogoy ita to Amoy ta, tangod din ita aw imatu-ud din to ogkadawat ta to insahad ita no sinakupan to Diyus hantod to madawat tad tibò iyan. Sikan gayod to nakapabantug to Diyus du-on to mgo otow su pighungyaman kow gayod likat to kabo-ot to Diyus.
15 Kaling man kanak, likat to nadinog kud on bahin to pagtu-u now ki Jesus no Magbobo-ot ta aw bahin to paglogon now to tibò to sinakupan to Diyus, 16 wadà ku bungku-i to ogpasalamat to Diyus bahin iyu. Ogdomdoman ku iyu ko og-ampù a to Diyus. 17 To Diyus ni Jesu-Kristu no Magbobo-ot ta no ogkatahudan, ogpangamuyu-an ku kandin no Diyus no Amoy no piglikatan to panalangin tibò to ogpasoodan kow din lagboy to Ispiritu Santu no ogpakapa-ugsob iyu aw igka-abli to iyu no domdom awos mataga kow lagboy kandin. 18 Ogpangamuyù a gayod to Diyus to ogkatang-awan to domdom now awos mataga kow to impa-iman iyu su labow iyan to panalangin no insahad ita to Diyus no sinakupan din. 19 Mataga kow gayod to kapanggadanan to kabogbogan to Diyus no imbulig din ita no nigtu-u kandin. Sikan no kabogbogan din, 20 angod dà to imbuhoy din ki Jesu-Kristu aw tuusa aw ibotang kandin diyà dapit to kalintu-u to Diyus no igpatahud din ki Jesus. 21 Kinalabawan iyan si Jesus du-on tibò, agad harì, aw punu-an, aw panguu, aw magbobo-ot, aw duma pad, agad antaa, agad kunto-on no timpu aw mahudi no adow. 22 Impasakup to Diyus ki Jesus tibò aw ibotang kandin no magbobo-ot aw panguu tibò to sinakupan din 23 no angod to lawa din no impaghitugu din, no kandin to nigtangkap du-on to tibò no nangkabotad. Dì pigbo-otan to Diyus to ita no lawa ni Jesu-Kristu, oghimuhon ki to Diyus no ko og-ahà to mgo otow dini ita, si Jesus to ogkakita-an.


text:
Pansiansiaen so Seseg Mod Ministeryo
SAY pangipulong ed maong a balita so sankaimportantian ya kimey natan. Bilang lingkor nen Jehova, seguradon ipapasen mo ya kagalangan so pibiang ed panaggaway babangatan. Balet segurado met ya mipakna ka ya no maminsan et mairap ya pansiansiaen na saray publisher tan payunir so seseg da ed ministeryo.
Wala ray publisher ya daiset labat so nakakatongtong da diad kaabungan ta ngalngali anggapoy nasabian da. No wala bilang so too, ag-interesado odino manpasnok ni ingen. Say arum ya publisher et maawang tan mabunga so teritorya da balet isipen dan agdan balot itan nakobrian ya amin. Tan wala ray agagin abaybayag lan manpupulong balet nadidismaya ra ta agni sinmabi anggaan.
Pankelawan tayo ni kasi ya no maminsan et onkapuy so seseg tayod panagpulong? Andi. Agtayo iilaloan ya mainomay so pangipulong ed mensahe na katuaan ed sayan mundo ya uuleyan na “sakey a mauges,” si Satanas a Diablo.
Antokaman so subok ya naeeksperiensyam ed panagpulong, makaseguro kan tulongan ka nen Jehova pian nasarag mo iratan. Anto balet so nagawaan mo pian lalo kan onseseg ed ministeryo? Aralen tayoy pigaran suhestion.
TULONGAN IRAY BALON PUBLISHER
Kada taon, nilibo so nababautismoan bilang Tasi nen Jehova. No kakkapampabautismom ni labat, seguradon labay moy makaaral ed saramay abayag lan manpupulong na maong a balita. Tan no abayag ka lan publisher, agta marakep no ontulong kad pangipasal ed saray balo ni?
Amta nen Jesus ya saray disipulo to et mankaukolay panangigiya pian magmaliw iran epektibon ebanghelisador, tan impanengneng to no panon dan gawaen itan ya kimey. (Luc. 8:1) Ontan met natan, kaukolan ya ipasal so arum pian magmaliw iran epektibon ministro.
Agtayo iisipen ya makaaral so balon publisher no panon so epektibon pambangat diad pibiang to labat ed ministeryo. Kaukolan toy personal ya panangigiya na maong tan maaron agi ya eksperiensyado. Kaukolan ya sikatoy ibangat na satan ya agi no panon so (1) pamparaan tan pampraktis na presentasyon, (2) pangigapoy tongtongan ed kaabungan odino ed impormal ya paraan, (3) pangiyopresi na literatura, (4) pan-RV ed saray interesado, tan (5) pangigapoy panangiyaral na Biblia. Seguradon maabig so resulta no say balon publisher et mangobserba tan aligen to iray paraan ya uusaren na agin mangipapasal ed sikato. (Luc. 6:40) Mas walay kompiyansa to lapud amta ton walay kaiba to ya ondengel ed sikato tan ontulong no nakaukolan. Makatulong met no sikatoy komendaan tan ikdan na saray praktikal ya suhestion.
MITONGTONG ED KAULOP MO
Anggano ginawam lay anggaay nayarian mon makapitongtong ed unabung, wala ray agew ya say talagan nakatongtong mo legay panagpulong et say kaulop mo. Nen nampulong iray disipulo nen Jesus, “imbaki to ra a sanderwa.” (Luc. 10:1) Lapud walay kaulop da, napaseseg day sakey tan sakey. Kanian, balibalin pankanawnawa ya “makapanpapasesegan” itayo diad ministeryo.
Anto ray nayarin pantongtongan? Kasin say sakey ed sikayo et walaay balibalin eksperiensya? Wala tay naamtaan mon makapainteres ya punto diad personal ya panagaral mo odino diad panagdayew na pamilya yo? Kasin apaseseg kad sakey a punton nadngel mod aral? No maminsan, nayarin say partner mod pulongan et agmo naynay ya nakakaulop. Kasin antam la no panon ton naamtaay katuaan? Antoy akakombinsid sikato ya aya so organisasyon nen Jehova? Anto la ray naeksperiensya to odino pribilehyon niwalad sikato? Ompan sarag mo met ya istoryaen iray eksperiensyam. Antokaman so resulta na impanpulong yo, walay pankanawnawa yon san-partner ya “pabiskegen so sakey tan sakey.”
PAALIGWASEN SO KUALIDAD NA PANAGARAL MO
Pian napansiansiay seseg ed ministeryo, importante so maong ya kualidad na panagaral. Say “matoor tan makabat ya aripen” et mangitatarya na dakel ya publikasyon ya walaan na nanduruman topic. (Mat. 24:45) Kanian dakel so sarag mon aralen ya espiritual a naakan. Nengnengen tayoy sakey ya teman balibalin aralen: Akin ya importante so panagpulong a kimey? Nabasad kahon ed pahina 16 so pigaran rason.
No aralen mo ray punto ya akalistad satan ya kahon, napakiwas kan mansiansian maseseg ed panagpulong. Anto kasi no ipilam itan ed personal a panagaral mo tan salim ya aruman itan ya listaan? Insan mo dalepdepen iratan ya punto tan saray teksto ya angibasiyan ed saratan. No ontan so gawaen mo, seguradon lalo kan onseseg ed ministeryo.
SALIEN IRAY BALON SUHESTION
Regular ya iikdan itayo na organisasyon nen Jehova na saray suhestion ya ontulong ed sikatayod ministeryo. Singa bilang, likud ed panagpulong ed kaabungan, sarag tayon salien so manpulong panamegley na sulat, telepono, diad karsada odino arum nin publikon lugar, tan pampulong ya impormal tan diad lugar na negosyo. Ompan sarag tayo met so manplano ya manpulong ed saray teritoryan dagdaiset odino anggapo ni so Tasi.
Kasin akaparaan kan salien irayan balon paraan? Malikeliket iray agagin angiyaplikad sarayan suhestion ta balibali resulta. Niay taloran alimbawa.
Walay sister ya say ngaran to et April, ya sinali toy suhestion na Ministeryo Tayo ed Panarian nipaakar ed no panon so pangigapoy panangiyaral na Biblia. Inopresian to na panangiyaral na Biblia so taloran katrabaho to. Agto inilaloan ya amin da et manpaiyaral tan malikeliket ta onaatendi met la rad aral.
Wala met so suhestion ya anapen tayo ray totoon posiblin interesado ed espisipiko iran artikulo diad saray magasin tayo. Walay manangasikaso na sirkito ed United States ya nila to ray manedyer na amin ya lakoay dalig ed sakey ya lugar tan inyopresi tod sikara so Awake! ya walaan na artikulon nipaakar ed dalig. Ontan met, inyopresi dan sanasawa so sakey ya magasin ya say tema to et “Understanding Your Doctor” ed masulok ya 100 ya opisina na doktor diad sirkito da. Inkuan na sayan manangasikaso na sirkito: “Baleg so nitulong na satan ya imbisita mid sikara pian magmaliw iran pamilyar ed kimey tayo tan ed saray literatura tayo. Nen akaaro mi ra, dakel so na-RV mi.”
Sinmulat so sakey ya sister a say ngaran to et Judy ed world headquarters ta labay toy misalamat ed suhestion nipaakar ed panagpulong panamegley na telepono. Imbaga to ya say ina ton 86 años ya masakit la et regular ya manpupulong ed onian paraan tan malikeliket lapud walay iyaaralan ton 92 años diad telepono!
Talagan epektibo iray suhestion ya walad saray publikasyon tayo. Usar mo iratan! Makatulong iratan pian napansiansiam so liket tan seseg mod ministeryo.
NEPEG YA WALAY REALISTIKON KALAT MO
Say inkamabunga na panagpulong tayo et aglabat nasukat ed karakel na publikasyon ya niyoopresi tayo, karakel na iyaaralan tayo, odino karakel na totoon natutulongan tayon magmaliw a lingkor nen Jehova. Nonoten pay Noe. Likud ed pamilya to, wala ta ni atulongan ton nagmaliw a lingkor nen Jehova? Anggaman ontan, nibaga nin siansia ya maabig so resulta na impanpulong to. Say importante et matoor tayon manlilingkor ed si Jehova.
Apaneknekan na dakel ya publisher ya pian onligsa ra ed panagpulong, kaukolan ya walay realistikon kalat da. Anto ray posiblin kalat tayo? Wala ray pigaran suhestion diad kahon ed sayan pahina.
Ipikasim ed si Jehova ya tulongan to ka pian magmaliw ya makapaliket tan mabunga so ministeryom. Sano nagagawaan mo la ray kalat mo, maliket ka ta antam ya gagawaen moy anggaay nayarian mon nipulong so maong a balita.
Tua, aliwan mainomay so panagpulong. Balet, wala ray nagawaan mo pian onseseg kad pangipulong ed Panarian. Paseseg moy kaulop mod ministeryo, paaligwas moy kualidad na panagaral mo, salim iray suhestion na matoor ya aripen, tan nepeg ya walaan kay realistikon kalat. Manunad amin, tandaan ya say Dios so angiter ed sika na sayan agnaparaan ya pribilehyon pangipulong ed maong a balita bilang sakey ed saray Tasi to. (Isa. 43:10) On, naliknam so liket no pansiansiaen moy seseg mod ministeryo!


text:
MANUNAN ARTIKULO
Balansin Panmoria ed Kuarta
DIAD arum a bansa, walay panangibagan, “Kuarta so mamapatelek ed mundo.” Medyo walay katuaan to ’tan. Lalo la ta kaukolay kuarta pian makasaliw na naakan, kawes, tan pambayar ed renta odino pangaliw na abung. “Importantin maong so kuarta ed mundo,” so insulat na sakey ya financial editor. “Diad loob labat na sakey bulan et nataranta tan manggi-guerra lay amin no agla nayarin usaren so kuarta ed pansaliw.”
Siempre, walay agnagawaan na kuarta. Imbaga na Norwegian a managkompos na tula ya si Arne Garborg ya “nasaliw moy naakan, aliwan say ganas ya mangan; tambal, aliwan say kasil na laman; anlemek ya dukolan, aliwan say ugip; kakabatan, aliwan say karunongan; pampaganggana, aliwan say ganggana; dayew, aliwan say panangaro; panggalaw, aliwan say liket; kaulop, aliwan say kakaaro; ariripen, aliwan say katooran.”
No balanse panmoria na too ed kuarta
Imanoen ya say panangaro ed kuarta, aliwan say mismon kuarta, so makaderal. No say pampokusan lan lanang et kuarta, magmaliw itan a singa padir ya mangisian ed sankakaaro tan sankapamilya. Niay pigaran alimbawa.
Daniel: * “Parad siak talagan maong tan matua so kaarok a si Thomas. Anggapoy problema min dua, anggad nen sinaliw toy kotsik. Anggapoy amtak ya deperensya to may luluganan. Kanian nen nanggawa kami na kasulatan, nampaknaan mi ya onman lan saliwen to, antokaman so kondisyon na kotse. Kalabas balet na taloy bulan, aderal so kotse. Say amta nen Thomas et nilokok kanian agaylay pasnok ton bababawiey imbayar to. Abigla ak! Nen ipapaliwawak ed sikato, ampetang so ulo to tan mairap lan katongtong. No kuarta la manayay pantongtongan, aliwan lan sikato may makaaron Thomas ya kabat ko.”
Esin: “Saksakey ya agik si Nesrim. Lanang ya balibali ulopan mi, kanian agkon balot inisip ya naderal so relasyon mi lapud kuarta. Balet atan so agawa. Nen inatey iray ateng mi, walay melag ya impatawir dad sikami tan imbilin dan pampalduaan mi so kuarta. Agbalet labay na agik tan ipipilit ton dapat mas baleg so betang to. Lapud labay kon tumboken may bilin na atateng mi, agaylay pasnok to tan tinaktakot to ak. Anggad natan et masyado ni syodot tod siak.”
KUARTA TAN PANAGLABI
Lapud aliwan dugan panmoriad kuarta, nayarin manhusgan tampol so arum. Singa bilang, nayarin isipen na mayaman a too ya saray mairap et mangiras dan paaligwasey bilay da. Odino say mairap-bilay et isipen ton tampol ya materyalistiko odino maagum iramay walaan da. Si Leanne, et tinedyer ya mayaman so pamilya to, tan asali toy ontan ya panaglabi. Say kuan to:
Say simbawa na Biblia nipaakar ed kuarta et praktikal ni natan a singa nensaman nen insulat itan
“Amta na totoo ya talagan makuarta so Daddyk. Kanian mabetbet dan ibabagad siak: ‘No walay labay mo, sakey kerew mo labat ed si Daddym, wadtan la!’ odino ‘Pasensia la aliwa kamin mayaman tan agkami makasaliw na balibali ran kotse ya singa say pamilyam.’ Nen kien, kinerew kod kakaarok ya agda la ’tan ibabaga tan impaliwawak ya nasasakitan ak no ibabaga da iratan. Labay kon natandaan day itutulong kod arum, aliwan natandaan da ak lapud makuarta ak.”
NO ANTOY KUAN NA BIBLIA
Ag-ibabaga na Biblia ya mauges so kuarta tan agto babalawen iramay walaan da
SAY KUAN NA BIBLIA:“Ag ka mankekesaw na alabas ed pampapayaman mo.”
Based libron The Narcissism Epidemic, baleg so posibilidad ya saray totoon manpapayaman et “onkapuy so panag-isip da; irereklamo da met ya mas dakel so nalilikna dad laman, singa say ansakit ya beklew, beneg, tan ulo; posible met ya magmaliw iran mainum tan man-drugs ira. Kanian no kapigan pampupursigian na totoo so onyaman, magmamaliw ira laingen ya miserable.”
SAY KUAN NA BIBLIA:“Agkomon napatnagan ed panagbilay yo so panangaro ed kuarta, tan mankontento kayo ed saray bengatlan walad sikayo.”
Tua, agto labay ya ibagan no kontento so sakey et agla manaburidod kuarta; balet, amta ton balansien so pampapaga to. Singa bilang, ag-alabas so panaburido to no nalugi. Imbes, pansagpotan ton aligen si apostol Pablo, ya nansulat: “Amtak no panon so manbilay ed dagdaiset, amtak no panon so manbilay ed dakdakel. Naaralan ko lay sekreto na pagmaliw a kontento ed amin a bengatla tan diad amin a kipapasen, balanglan napsel odino narasan, balanglan walaan na dakdakel odino mankakkaukolan.”
SAY KUAN NA BIBLIA:“Say manmatalek ed saray kayamanan to napelag.”—Uliran 11:28.
Ibabaga na saray researcher ya dakel so sanasawan mandi-diborsyo lapud kuarta. Wala ra met so manbibikkel lapud problemad kuarta. Parad arum, mas importante ni kuarta nen say asawa da odino say mismon bilay da! Balet, duma iramay balanse so panmoria rad kuarta ta ag-ira manmamatalek ed satan. Imbes, amta ran makabat imay imbaga nen Jesus: “Anggano dakdakel so kayarian na sakey a too, ag-iratan makapangiter ed sikato na bilay.”
ANTOY PANMORIAM ED KUARTA?
No aralen moy sarilim, ompan nadiskobrem ya kaukolan mon balansiey panmoriam ed kuarta. Singa bilang, itepet mo pa irayad sarilim.
Naiingganyo ak kasi ed saray opresin “biglan iyaman”?
Mairap ko kasi mangibulos na kuarta?
Kasin say pipilien kon pikaaroan et saray totoon puros kuarta odino kayamanay bungay sangi ra?
Mantila ak kasi o manloko pian nakuartaan?
Say pakaliknak kasi et importante ak lapud makuarta ak?
Kasin puros kuartay nononoten ko?
Kasin say panmoriak ed kuarta et aliway epekto tod laman ko tan panagtratok ed pamilyak?
Iyugalim so mangiter ed arum
No on so ebat mod anggan sakey ed saratan ya tepet, pansagpotan mon labanay materyalistikon kanonotan tan tukso. Paliisan moy mikaarod totoon masyadon importantid sikaray kuarta tan kaykayarian. Miulop kad saramay mas importantid sikaray atagey iran prinsipyo ed moral.
Agmo aabuloyan ya onlamot ed pusom so panangarod kuarta. Imbes, pansiansiam ya dugay panmoriam ed satan
^ par. 7 Sinalatan iray ngaran ed sayan artikulo.


text:
ONLIING! Abril 2015 | Mausar Ni Kasi Biblia Natan?
Basaen so apatiran prinsipyo ya mangipanengneng ya mausar ni Biblia natan, ya singa nen insulat itan.
MANUNAN ARTIKULO
Mausar Ni Kasi Biblia Natan?
Nen inmalis si Hilton ed sikara, say amta na atateng to et agla manguman. Balet nen pinmawil kayari 12 taon, baleg so angumanan to tan agda lawari abidbir. Antoy agawa?
MANUNAN ARTIKULO
Prinsipyo ya Ag-Ondadaan tan Parad Amin
—Inkamatua
Nakuartaan komon si Raquel no inawat toy kickback ya iyoopresi dad sikato, balet mas baleg so nala to lapud agto itan inawat.
MANUNAN ARTIKULO
Prinsipyo ya Ag-ondadaan tan Parad Amin
—Kontrol ed Sarili
Antoy tinmulong ed si Cassius pian nakontrol toy pasnok to?
MANUNAN ARTIKULO
Prinsipyo ya Ag-ondadaan tan Parad Amin
—Katooran ed Asawa
Akaaral so sakey a bii ed . aliwliwan eksperiensya to ya importante so panmatoor ed asawa. Naayos ni kasi relasyon dan sanasawa?
MANUNAN ARTIKULO
Prinsipyo ya Ag-ondadaan tan Parad Amin
—Aro
Say aro ya manunan nabibitlad Biblia et aliwan samay romantiko odino seksual ya panangaro.
TULONG PARAD PAMILYA
Pideneng ed Katulangan
Taloran gawaen pian say problemad katulangan yo et agmagmaliw ya problema yon sanasawa.
INTERBYU
No Akin ya Inmekal so Sakey a Pari ed Relihyon To
Basaen so istorya nen Antonio Della Gatta no panon ton inanap so Dios.
Pampaagew tan Pamparagem
—Natural ya “Antibiotic”?
Papaneknekan na science ya duga so naobserbaan nen 1800’s.
SAY EBAT NA BIBLIA
Sugal
Wala kasi uges na panagsugal?
PANGOBSERBA ED NAGAGAWAD MUNDO
Nagagawa ed Relihyon
Ipapanengneng na saray balita ya ag-apankasakey na relihyon iray totoo.
Arum nin Walad Online
Mamerdona
Panon to no walay akagawa na aliwa ed sika?


text: 25 Angasawa lamet si Abraham, tan say ngaran to et Ketura.2 Asabi panaon et inyanak tod sikato si Zimran, Joksan, Medan, Midian,+ Isbak, tan Suah.+3 Si Joksan so ama nen Sheba tan Dedan.Saray lalakin ananak nen Dedan et si Asurim, Letusim, tan Leumim.4 Saray lalakin ananak nen Midian et si Efa, Efer, Hanoc, Abida, tan Eldaa.Amin iraya et lalakin ananak nen Ketura.5 Diad saginonor et inter nen Abraham ed si Isaac so amin a kayarian to,+6 balet inikdan nen Abraham na regalo iray ananak tod saray onkokomaduan asawa to. Insan, legan a sikatoy mabilay ni, pinaonla to ra diad dalin ed Bukig, pian iyarawi to ra ed anak ton si Isaac.+7 Say bilang na taon na impanbilay nen Abraham et 175.8 Insan nauyos so linawa nen Abraham tan inatey kayari na andukey a bilay, a matatken tan napnek, tan sikatoy nitipon ed saray totoo to.*9 Sikatoy imponpon di Isaac tan Ismael ya ananak to, diad ungib ed Macpela ed uma nen Efron ya anak nen Zohar a Heteo, a walad arap na Mamre,+10 say uma a sinaliw nen Abraham ed saray ananak nen Het. Ditan niponpon si Abraham, pati si Sara ya asawa to.+11 Kayari na impatey nen Abraham, intultuloy a benendisyonan na Dios si Isaac ya anak to,+ tan asingger ed Beer-lahai-roi+ so panaayaman nen Isaac.12 Saya so salaysay nipaakar ed anak nen Abraham a si Ismael,+ a niyanak ed si Abraham ed kinen Hagar+ ya Ehipsio, say lingkor nen Sara.13 Niraya so kangaranan na ananak nen Ismael, unong ed ngaran da, unong ed kapolian da: Say panguloan ya anak nen Ismael a si Nebaiot,+ a tinumbokan nen Kedar,+ Adbeel, Mibsam,+14 Misma, Duma, Masa,15 Hadad, Tema, Jetus, Nafis, tan Kedema.16 Saraya so lalakin ananak nen Ismael, tan saraya so kangaranan da unong ed saray panaayaman da tan saray kampo* ra: 12 pangulo unong ed tribu ra.+17 Tan nambilay si Ismael na 137 taon. Insan nauyos so linawa to tan inatey tan nitipon ed saray totoo to.*18 Tan sikaray nanayam manlapud Havila+ ed abay na Sur,+ ya asingger ed Ehipto, ya anggad Asirya. Say nanayaman to et asingger ed amin ya agagi to.*+19 Tan saya so salaysay nipaakar ed si Isaac ya anak nen Abraham.+Si Abraham so ama nen Isaac.20 Mantaon na 40 si Isaac sanen inasawa toy Rebeca ya agi nen Laban ya Arameo, say anak nen Betuel+ ya Arameo ed Padan-aram.21 Tan mikakasin naynay si Isaac ed si Jehova nisengeg ed asawa to, ta sikatoy agmakaanak; kanian inebatan nen Jehova so kerew to, tan nanlukon si Rebeca ya asawa to.22 Tan nanlaban so ananak ed eges nen Rebeca,+ kanian inkuan to: “No onia lanlamang so panirap ko, akin et manbilay ak ni?” Kanian sikatoy tinmupleg ed si Jehova.23 Tan imbaga nen Jehova ed sikato: “Duaran nasyon so walad eges mo+ tan duaran grupo na totoo so ompaway ed sika;+ tan magmaliw a mas mabiskeg so sakey a nasyon nen samay sakey,+ tan panlingkoran na panguloan imay yugtan.”+24 Kasabi agew na pananak to, lason so walad eges to.25 Sanen pinmaway so unona, balangaan so interon laman to tan singa kawes a gawad bago,+ kanian sikatoy inngaran ya Esau.*+26 Kayari na satan et pinmaway so agi to tan sankaegnaan toy mukor nen Esau,+ kanian sikatoy inngaran to na Jacob.*+ Mantaon na 60 si Isaac sanen inyanak ira nen Rebeca.27 Legan ya ombabaleg iray ugugaw, si Esau et nagmaliw a marunong a manag-erel na ayayep,+ too ed uma, balet si Jacob et toon andiay pakabalawan, a manaayam ed saray tolda.+28 Tan inad-aro nen Isaac si Esau, ta sikatoy mangiiter na karnen naakan to, balet inad-aro nen Rebeca si Jacob.+29 Aminsan, manlalambong si Jacob na naakan sanen sinmabi si Esau a naknaksawan manlapud uma.30 Kanian inkuan nen Esau ed si Jacob: “Ipangasim, apuram, ikdan mo ak na daiset ed satay ambalangan ilalambong mo,* ta naknaksawan* ak!” Satan so rason no akin a say ngaran to et Edom.*+31 Diad saya et inkuan nen Jacob: “Ilakom nid siak so kanepegan mo bilang panguloan!”+32 Tan intuloy nen Esau: “Ngalngali ak la ompatey! Antoy kana ed siak na inkapanguloan ko?”33 Tan inyarum nen Jacob: “Mansamba ka nin unona ed siak!” Kanian sikatoy nansamba tan inlako tod si Jacob so kanepegan to bilang panguloan.+34 Insan inikdan nen Jacob si Esau na tinapay tan inlambong a lentehas, tan sikatoy angan tan inminum, tan sikatoy inmalagey tan tinmaynan la. Kanian nileglemew nen Esau so inkapanguloan.


text:
KAPITULO 42
Akikatunongan si Jesus ed Saray Fariseo
MATEO 12:33-50 MARCOS 3:31-35 LUCAS 8:19-21
IMBAGA NEN JESUS SO “TANDA NEN JONAS”
MAS MAAPIT IRAY DISIPULO NEN SARAY KAPAMILYA
Lapud agda panisiaan ya pinapaway nen Jesus iray demonyo panamegley na pakayari na Dios, ompapaway ya agrerespetoen na saray eskriba tan Fariseo so masanton espiritu. Siopa sirin so dadapagan da—Dios o si Satanas? Inkuan nen Jesus: “No maong kayon kiew, maong met iray bunga yo. No makapuy kayon kiew, makapuy met iray bunga yo. Nibiig so kiew ed panamegley na saray bunga to.”—Mateo 12:33.
Agmakatunongan ya ibagan say maong a bunga ya ginawa nen Jesus—say impamapaway toy demonyo—et resulta na panlilingkor tod si Satanas. Singa impaliwawa nen Jesus ed Sermon tod Palandey, no maong so bunga, maong met so kiew, aliwan abulok. Kanian antoy ipapanengneng na saray Fariseo ya bunga ra lapud saray lingon akusasyon dad si Jesus? Abulok ira. Inkuan nen Jesus ed sikara: “Sikayo ran ilalak na saray uleg, panon kayon makapansalita na maong iran bengatla anta mauges kayo? Ta no anto so walad puso, satan so ibabalikas na sangi.”—Mateo 7:16, 17; 12:34.
On, napatnagan ed saray ibabaga tayo so kipapasen na puso tayo tan basiyan itan na pangukom ed sikatayo. Kanian inkuan nen Jesus: “Ibagak ed sikayo a mikuentaan iray totoo diad Agew na Panangukom parad balang andi-kakanaan ya ibabalikas da; ta niyabawag kan matunong ed panamegley na saray salitam, tan naukom ka ed panamegley na saray salitam.”—Mateo 12:36, 37.
Anggano nanggawa lay Jesus na makapanyari iran bengatla, wala ni kinerew na saray eskriba tan Fariseo: “Managbangat, labay mi makanengneng ed sika na sakey a tanda.” Balanglan anengneng dan mismo o andi so impanggawa to na saray milagro, dakel so akatasi ed saratan. Kanian nibaga nen Jesus ed saray lider na Judio: “Say henerasyon a mauges tan mikakalugoran et naynay a manaanap na tanda, balet anggapoy tanda a niiter ed satan noag say tanda nen Jonas a propeta.”—Mateo 12:38, 39.
Impaliwawa nen Jesus so tutukoyen to: “No panon a si Jonas et taloy agew tan taloy labi a walad eges na balbaleg a sira, ontan met so Anak na too a taloy agew tan taloy labi to naani ed dalem na dalin.” Inakmon na balbaleg a sira si Jonas balet pinmaway a singa apaoli. Kanian impasakbay nen Jesus ya sikatoy ompatey, balet napaoli diad komatlon agew. No napaoli, ibaliwala na saray lider na Judio so “tanda nen Jonas,” tan ag-ira magbabawi tan manguman. (Mateo 27:63-66; 28:12-15) Miduma ed sikara iray “totoo ed Ninive” ta nagbabawi ira nen pinulongan ira nen Jonas. Kanian kritikoen da iyan henerasyon. Singa samay agawa ed panaon nen Solomon, kritikoen met ira na reyna na Sheba. Pinirawat na reyna ya narengel a mismo so karunongan nen Solomon tan pandinayewan to itan. Impaimano nen Jesus ya “wadia so sakey a babaleg nen si Solomon.”—Mateo 12:40-42.
Inyaliling nen Jesus so situasyon na sayan mauges a henerasyon ed toon nanlapuan na mauges ya espiritu. (Mateo 12:45) Lapud samay too et agto pinano na maong iran bengatla so sarili to, pinmawil so mauges ya espiritu tan angitagar na pitora nin espiritu ya mas mauges nen sikato tan sinmelep irad samay too. Mipadpara, say nasyon na Israel et alinisan tan apasimbalo la—singa samay toon pinawayan na mauges ya espiritu. Balet ta impulisay na Israel iray propeta na Dios ya anggad kinontra day Jesus—say mapatpatnag ya susuportaan na espiritu na Dios. Ipapanengneng na satan ya mas mauges ni kipapasen na bansan Israel nen say diad gapo.
Legan a mansasalitay Jesus, sinmabi ina tan agagi to tan wala rad paway. Kanian wala ray angibagad sikato: “Akaalagey ed paway so inam tan saray agagim ta labay da kan napinengnengan.” Diad saya et impanengneng nen Jesus no panoy kaapit na relasyon to ed saray disipulo to, ya singa to ra agagi tan ina. Inturo to ray disipulo to, tan inkuan to: “Say inak tan saray agagik et sarayan onderengel tan manusumpal ed salita na Dios.” (Lucas 8:20, 21) On, impalinew to ya anggano importante so relasyon tod saray kakanayon to, mas pinabli toy relasyon tod saray disipulo to. Talagan makapabiskeg so pakawalaay maapit ya relasyon ed saray agagi tayod espiritual, lalo la no agpanisiaan o balawen itayo na arum pati saray maabig ya gagawaen tayo!


text:
Kasin Walaan Kay “Puso a Mangamta” ed si Jehova?
“Ikdan ko ra naani na puso a mangamta ed siak, a siak si Jehova; et sikara naani baley ko.”—JER. 24:7.
1, 2. Akin ya wala ray interesado ed higos?
AKATAWAY ka lay bunga na higos? Labalabay itan na saray Israelita nensaman. (Nah. 3:12; Luc. 13:6-9) Diad panaon tayo, dakel so bansan mantatanem ed satan. Walay fiber, antioxidants, tan minerals na higos, kanian wala ray manisian maong itan ed puso.
2 Diad samay mensahe nen Jehova ed si Jeremias, inusar toy higos pian deskribien so puso. Balet aliwan say maabig ya epekto ed laman na pangan na higos so tutukoyen na Dios, noagta simboliko. Samay imbaga nen Jehova et makatulong ed pusom tan ed puso na saray inad-arom. Legan tayon aaralen so imbaga to, nonoten no antoy kabaliksan na satan ed sikatayo ran Kristiano.
3. Antoy tutukoyen na higos ya adeskribid kapitulo 24 na Jeremias?
3 Pantongtongan tayon unona so impanukoy na Dios ed higos diad panaon nen Jeremias. Nen 617 B.C.E., aliwan marakep so espiritual a kipapasen na nasyoy Juda. Angiter na pasingawey so Dios no antoy nagawad arapen diad impanukoy tod duaran klase na higos—“sankaabigan” tan “sankaugsan.” (Basaen so Jeremias 24:1-3.) Say tutukoyen na mauges iran higos et si Arin Zedekias tan saray kapara ton pairapen nen Arin Nabucodonosor tan saray sundalo to. Panon balet ira di Ezequiel, Daniel, tan saramay taloran kaiba to ya wala lad Babilonia, tan arum ya Judion magano lan aripenen ditan? Sikaray maabig ya higos. Ompawil so arum ed sikara diad Jerusalem pian ipaalagey lamet so templo. Asumpal itan ed dugan panaon.—Jer. 24:8-10; 25:11, 12; 29:10.
4. Akin a makapaseseg so imbaga na Dios nipaakar ed saray maabig ya higos?
4 Oniay imbaga nen Jehova ed saramay irerepresenta na maabig ya higos: “Ikdan ko ra naani na puso a mangamta ed siak, a siak si Jehova; et sikara naani baley ko.” (Jer. 24:7) Satan so makapaseseg ya pinagkateman teksto na sayan artikulo. Mabulos so Dios a mangiter na “puso a mangamta” ed sikato. Diad sayan teksto, say kabaliksan na salitan “puso” et say inkatoo na sakey. Seguradon labay moy nawalaan na ontan a klase na puso, tan magmaliw a kabiangan na totoo to. Pian nagamoran mo itan, kaukolan mon aralen tan iyaplika so Salita to, magbabawi tan manguman, idedika so bilay mod Dios, tan manpabautismo diad ngaran na Ama, Anak, tan masanton espiritu. (Mat. 28:19, 20; Gawa 3:19) Nayarin ginawam la iratan, odino regular ka lan mililimog ed Saray Tasi nen Jehova pian nagawaan mo iratan.
5. Parad siopa so mensahe nen Jeremias?
5 Balanglan agawaan tayo lay pigara odino amin ed saratan, kaukolan tayo nin siansia ya imanoen so ugali tan kondukta tayo. Akin? Naamtaan tayoy rason legan tayon aralen so sulat nen Jeremias nipaakar ed puso. Diad pigaran kapitulo na libro na Jeremias, pigaran nasyon so asalambit, balet say manunan tinukoy to et say Juda legan na uley na limaran ari to. (Jer. 1:15, 16) On, say mensahe nen Jeremias et nipaakar ed saray lalaki, bibii, tan ugugaw a dedikado ed si Jehova. Inmabobon iray atateng dan magmaliw a totoo na Dios. (Exo. 19:3-8) Tan diad panaon nen Jeremias, pinaneknekan dan sikaray dedikado ed Dios. Oniay imbaga ra: “Ondago kami ed sika; ta sika si Jehova a Dios mi.” (Jer. 3:22) Balet, anto kasi tuan kipapasen na puso ra?
KAUKOLAN KASIN OPERAAN SO SIMBOLIKON PUSO?
6. Akin a kaukolan tayon imanoen so imbaga na Dios nipaakar ed puso?
6 Manguusar na modernon aparato iray doktor pian eksaminen so kondisyon na puso. Balet mas ni so sarag nen Jehova ya singa ginawa tod panaon nen Jeremias. Napaneknekan tayo itan ed sayan imbaga To: “Say puso manamalingo alabas nen saray amin a bengatla, et sikato so mapalalo a mauges; siopa so makaamta ed sikato? Siak, si Jehova, . . . salien ko so puso, pian iter ko lanlamang ed balang too so unong ed saray dalan to, unong ed bunga na saray gawa to.” (Jer. 17:9, 10) Say balikas ya ‘salien so puso’ et aliwan eksaminasyon ed literal a puso, ya diad 70 odino 80 taon et nayarin omparok na manga taloran bilyon a beses. Imbes, tutukoyen nen Jehova so simbolikon “puso,” say inkatoo tayo. Lalaktipen na satan iray pilalek, kanonotan, personalidad, ugali, tan kalat tayo. Sarag na Dios ya eksaminen so puso, tan sarag tayo met itan.
7. Panon ya deneskribe nen Jeremias so puso na maslak ya Judio ed panaon to?
7 Pian akaparaan tayo ed satan ya eksaminasyon, maabig no itepet tayo, ‘Antoy kipapasen na simbolikon puso na maslak ya Judio ed panaon nen Jeremias?’ Pian naebatan itan, imanoen so imbaga nen Jeremias: “Amin ya abung na Israel ag-ira agalsiman ed puso.” Aliwan literal ya panaggalsim o panagsegat ed lalakin Judio so tutukoyen to, ta inkuan to: “Nia, saray agew onsabi ra, kuan nen Jehova, a dusaen ko ra naani ya amin a ginalsiman dia ed agda kagalsiman.” Kanian anggano asegat iray Judio, “ag-ira agalsiman ed puso.” (Jer. 9:25, 26) Anto so labay ya ibaga na saya?
8, 9. Antoy nepeg ya gawaen na maslak a Judio ed puso ra?
8 Naamtaan tayoy kabaliksan na ‘ag-agalsiman a puso’ diad samay ingganggan na Dios ed saray Judio: “Ekalen yo so akintapew a baog na puso yo, sikayo lalaki na Juda tan manaayam ed Jerusalem; ompan lamang say sanok ko ompaway . . . lapu ed inkauges na saray gawa yo.” Balet iner so nanlapuan na inkauges da? Diad mismon puso ra. (Basaen so Marcos 7:20-23.) On, panamegley nen Jeremias et inusisa na Dios so sengegay inkauges na saray Judio. Say puso ra et benger tan rebelyoso. Agmakapaliket ed sikato so motibo tan kanonotan da. (Basaen so Jeremias 5:23, 24; 7:24-26.) Oniay imbaga na Dios ed sikara: “Galsiman yo so inkasikayo ed Jehova, tan ekalen yo so akintapew a baog na puso yo.”—Jer. 4:4; 18:11, 12.
9 Kanian, kaukolan na saray Judio ed panaon nen Jeremias so simbolikon operasyon ed puso—‘panggalsim ed puso’—a singa ed panaon nen Moises. (Deu. 10:16; 30:6) Say ‘pangekal ed akintapew a baog na puso’ et mankabaliksan na pangipulisay ed saray mamapaawet ed puso—say kanonotan, liknaan, odino motibo ya sumlang ed Dios.—Gawa 7:51.
“PUSO A MANGAMTA” ED SIKATO NATAN
10. Singa si David, antoy nepeg tayon ipikasi?
10 Misalsalamat tayo ta tutulongan itayo na Dios a natalosan so simbolikon puso tayo! Balet nayarin itepet na arum, ‘Akin a kaukolan nin imanoen iya na Saray Tasi nen Jehova natan?’ Aliwan lapud dakel a Kristiano natan so manggagaway inkauges odino magmamaliw a “mauges ya higos,” a singa saray Judio nensaman. Matoor tan malinis a totoo iray lingkor na Dios natan. Balet kaukolan tayo nin siansian ipikasi imay kinerew nen David ed si Jehova: “Sukayan mo ak, O Dios, et naamtaan mo so pusok; salsalien mo ak et naamtaan mo so nodnonot ko; tan nengneng mo no wala so anto a bagel a kagagawa ed inkasiak.”—Sal. 17:3; 139:23, 24.
11, 12. (a) Akin a kaukolan tayon usisaen so mismon puso tayo? (b) Antoy agbalot gawaen na Dios?
11 Labay nen Jehova ya nawalaan tayoy maabig a relasyon ed sikato tan napansiansia itan. Oniay imbaga nen Jeremias nipaakar ed saray matunong: “O Jehova na saray ehersito a manalsali ed matunong, a nanengneng mo so puso tan kanonotan.” (Jer. 20:12) No say Makapanyarin-amin et uusisaen toy puso na kada matunong, agta kaukolan tayo met ya matuan usisaen so puso tayo? (Basaen so Salmo 11:5.) No gawaen tayo itan, nayarin walay naimano tayon papaaligwasen ed ugali, kalat, odino liknaan tayo. Nayarin wala ray nanengneng tayon singa “akintapew a baog na puso” ya kaukolan tayon ekalen. No eksaminen moy pusom, antoy nepeg mon imanoen? Tan panon kan manggaway pananguman?—Jer. 4:4.
12 Tandaan, ag-itayon balot piliten nen Jehova a manguman. Imbaga ton saray “maabig ya higos” et ‘ikdan to na puso a mangamta’ ed sikato. Agto imbaga ya piliten to ran manguman. Kaukolan ya pilaleken day nawalaan na matulok a puso ya mangamta ed Dios. Agta ontan met so nepeg tayon gawaen?
13, 14. Panon a nayarin apektaen na puso na sakey a Kristiano so relasyon tod Dios?
13 Oniay imbaga nen Jesus: “Say puso so panlalapuan na saray mauges a panagkatunongan, panagpatey, pikakalugoran, pilalawanan, panagtakew, palson panagtasi, panag-ayew.” (Mat. 15:19) Kanian no mikalugoran odino milawanan so sakey lapud pinaawet to lay puso to tan agmagbabawi, nayarin permanentin naderal so relasyon tod Dios. Balet anggan agmanggawa na ontan a kasalanan so sakey, nayarin aabuloyan ton ontuboy mauges a pilalek ed puso to. (Basaen so Mateo 5:27, 28.) Kaukolan ed saya so personal a panangusisa ed puso. No eksaminen mon maong so pusom, wala kasi naimanom ya agmanepeg a liknaan ed agkaparan sekso odino maamot a pilalek ya aglabay na Dios tan kaukolan mon ekalen?
14 Nayarin say sakey ya agi et agmet aktual ya ‘amatey,’ balet ta aabuloyan ton ontuboy sanok ed puso to anggad busolen to lay kaagian to. (Lev. 19:17) Agta kaukolan ton gawaey anggaay nayarian ton ekalen itan a liknaan a nayarin mamaawet ed puso to?—Mat. 5:21, 22.
15, 16. (a) Mangiter na alimbawa no panon a say puso na sakey a Kristiano et nibagan ‘ag-agalsiman.’ (b) Akin ya agmakapaliket ed si Jehova so ‘ag-agalsiman a puso’?
15 Makapaliket, anggapoy ontan a ‘sakit ed puso’ na dakel a Kristiano. Balet, sinalambit met nen Jesus so nipaakar ed “mauges a panagkatunongan.” Saraya et panmoria odino ugalin maneral ed dakel ya aspekto na bilay. Singa bilang, nayarin say sakey et sobray katooran tod saray kapamilya to. Siempre, natural labat ya nawalaay “panangaro” ed kapamilyaan, aliwan singa maslak a totoo ed sayan “kaunoran iran agew.” (2 Tim. 3:1, 3) Balet, posiblin nasobraan tayoy pangipanengneng ed ontan a panangaro. Irarason na dakel ya “blood is thicker than water.” Kanian, idepensa odino pilaan day kapamilya da anggan antoy nagawa, tan nasakitan ira no asakitay kapamilya da. Imanoen no antoy agawaan na saray kuya nen Dina. (Gen. 34:13, 25-30) Tan isipen no antoy walad puso nen Absalom kanian apatey toy agi tod ama ya si Amnon. (2 Sam. 13:1-30) Agta say sengegan na saratan et say “mauges a panagkatunongan”?
16 Agmamapatey iray tuan Kristiano natan. Balet panon to no manem-em iray sakit na linawa ed kaagian dan akasakit ed kapamilya da odino iinapen dan nanggawad satan? Nayarin paliisan da la iman ya agi odino agda lan balot parawesen. (Heb. 13:1, 2) Say ontan ya negatibon liknaan tan agpamarawes et agnepeg ya ibaliwala lapud aliwa itan a panangipanengneng na aro. On, no eksaminen itan na Manangusisa na puso, satan et ‘ag-agalsiman.’ (Jer. 9:25, 26) Tandaan so bilin nen Jehova: “Ekalen yo so akintapew a baog na puso yo.”—Jer. 4:4.
NAWALAAN NA “PUSO A MANGAMTA” ED DIOS TAN PANSIANSIAEN ITAN
17. Akin a say dugan takot ed si Jehova et makatulong pian nawalaay matulok a puso?
17 Panon to no kayarim ya inusisay simbolikon pusom et naamtaan mon ag-itan sigpot a mitunosan ed panlabayan nen Jehova tan kaukolan nin ‘galsiman’? Nayarin wala ni takot mod too, pirawat ya onsikat odino onyaman, tendensian ipilit so panlabayan mo, odino manmatalek ed sarilim. Aliwan sika labat so makakalikna na ontan. (Jer. 7:24; 11:8) Insulat nen Jeremias a saray agmatoor ya Judio ed panaon to et “masugnar tan matunganga” so puso ra. Inyarum to: “Agda met ikuan ed puso ra, Takotan tayo natan la si Jehova a Dios tayo, a sikato so mangiter na uran.” (Jer. 5:23, 24) Agta ipapanengneng na satan ya pian ‘naekal so akintapew a baog na puso’ et kaukolan tayon mas takotan tan aroen si Jehova? Makatulong itan ya dugan takot pian magmaliw a matulok so puso tayod Dios.
18. Antoy insipan nen Jehova ed saramay kabiangan na balon sipanan?
18 No takotan tan aroen tayoy Jehova, ikdan to tayoy “puso a mangamta” ed sikato. Diad tua, satan so insipan tod saray alanaan a kabiangan na balon sipanan: “Iyan ko naani tunong ko ed saray akindalem a kabiangan da, tan dia ed puso ra sikato so isulat ko naani; et siak naani Dios da, et sikara naani baley ko.” Panon balet so pangamta ed sikato? Inyarum to: “Agla ra naani mangibangat balang laki ed kaabay to, tan balang laki ed agi to, a kuan da, Amtaen mo si Jehova; ta sikara amta ra ak naani ya amin, manlapu ed kamelagan ed sikara angga ed kabalbalgan ed sikara, . . . ta perdonaen ko naani inkauges da, tan agko la naani nonoten so kasalanan da.”—Jer. 31:31-34. *
19. Anto ran bendisyon so nagamoran na saray tuan Kristiano?
19 Balanglan kaiba kad samay balon sipanan ed tawen odino diad dalin, nepeg mon paeleten so relasyon mod si Jehova tan magmaliw a kabiangan na totoo to. Pian nagamoran mo iratan a bendisyon, kaukolan ya naperdona iray kasalanan mo panamegley na dondon bagat nen Jesus. Lapud posiblin naperdona iray kasalanan mo, agta kaukolan mo met a perdonaen so arum pati saramay akasakit ed sika? Say mabulos a pangekal ed saray eem-eman mon sakit na linawa et maabig ed pusom. Napaneknekan mon agka labat manlilingkor ed si Jehova, noagta labay mon mas nakabat. Bilang resulta, magmaliw kan singa saramay angibagaan nen Jehova panamegley nen Jeremias na: “Anapen yo ak naani, et naromog yo ak, sano anapen yo ak ed simoon a puso yo. Et naromog yo ak.”—Jer. 29:13, 14.
^ par. 18 Say balon sipanan et nipaliwawa ed kapitulo 14 na libron Mensahe na Dios ed Sikatayo Panamegley nen Jeremias.


text:
Manmatalek Ka
—Si Jehova so Ontulong ed Sika!
“Mataletalek itayon mangikuan: ‘Si Jehova so mananulong ko.’”
1, 2. Anto ray kaukolan ya arapen na saray nan-abroad no onsempet la ra? (Nengnengen so litratod sayan pahina.)
“NEN wala ak nid abroad, atagey so posisyon kod trabaho tan baleg so sueldok,” so kuan nen Eduardo. * “Balet nen iyaaralan ak la na Biblia na saray Tasi nen Jehova, diman ko anengneng ya wala ni mas importantin responsabilidad ko—kaukolan kon asikasoey espiritualidad na pamilyak, aliwa labat ya say pisikal ya pankaukolan da. Kanian sinmempet ak.”
2 Amta nen Eduardo ya no onsempet lad pamilya to, napaliket toy Jehova. Balet singa si Marilyn ya abitlad imbeneg ya artikulo, dakel so kaukolan ya gawaen nen Eduardo pian nipawil toy maong ya relasyon ed pamilya to. Mair-irap so mananap na pambilay ed lugar da, tan kaukolan ton legpeten so asawa tan ananak to. Anto lay magmaliw ya anapan to? Wala kasi nailaloan ton tulong ed kongregasyon?
PANGIPAWIL ED ESPIRITUALIDAD TAN RELASYON ED PAMILYA
3. Antoy epektod ananak no inmarawi so ateng?
3 “Antak ya apaulyanan ko ray anako no kapigan kakkaukolan day panangigiya tan panangarok,” so inamin nen Eduardo. “Anggapo ak diman ya mangibasad sikaray istoryad Biblia, manpikasin kaiba ira, manlakap tan migalaw ed sikara.” (Deu. 6:7) Oniay imbaga na panguloan ya anak ton bii ya si Anna: “Singa walay kulang ed siak nen agmi kaibay tatay mid abung. Nen sinmempet ira, boses tan lupa da labat so kabat mi. Singa agak apasal ya lakapen da ak.”
4. No inmarawi so asawan laki, antoy epekto na satan ed panumpal tod responsabilidad to?
4 No abayag ya inmarawi so ama, nairapan lad responsabilidad to bilang ulo na pamilya. Oniay imbaga na asawa nen Eduardo ya si Ruby: “Dati siak so Nanay tan Tatay, tan apasal ak ya siak so mandedesisyon ed pamilya mi. Nen sinmempet lay Eduardo, kaukolan kon aralen ya ipanengneng so Kristianon panagpasakop. Anggad natan et nalilingwanan ko nin siansia ya wadia lay asawak.” (Efe. 5:22, 23) “Apasal iray ananak min say pampataniran da et si nanay da,” so kuan nen Eduardo. “Kaukolan kon aralen ya idaulo ira diad Makristianon paraan.”
5. Antoy ginawa na sakey ya ama pian nipawil toy maong a relasyon ed pamilya ra, tan antoy resulta?
5 Ginawa nen Eduardo so anggaay nayarian to pian nipawil so maong a relasyon ed pamilya to tan pabiskegey espiritualidad da. “Labay kon ipurek so katuaan ed saray anako panamegley na salita tan alimbawa
AWAT MOY LINGOM
6. Antoy naaralan na saray atateng nen walay guerra diad Balkan Peninsula?
6 Ipapanengneng na pigaran eksperiensya ya nen walay guerra diad Balkan Peninsula, saray ananak na saray Tasi diman et maliket anggano mairap so situasyon. Akin? Saray atateng ya agmakapantrabaho et wala labat ed abung kanian naibaan da ray ananak dan manaral, manggalaw, tan napitongtongan da ra. Antoy naaralan ed saya? Aliwan say kuarta o regalo so mas kaukolan na ananak, noagta mas importantid sikara ya nakaibay atateng da. On, singa imbaga na Biblia, maabig so pansumpalan na ananak no ikdan iray atension na atateng da tan ipasal da ra.
7, 8. (a) Akin et nabibigla so ateng kasempet tod pamilya to tan antoy nayarin reaksion to? (b) Panon ya nipawil na atateng so maong ya relasyon dad ananak da?
7 Wala ray atateng ya nabibigla kasempet dad pamilya da. Nayarin nalikna dan ombabarong o arawi liknaan na ananak da. Lapud satan, ompan ibaga na ateng ya, “Akin et anggapoy utang na linawa yod impansakripisyok parad sikayo?” Balet diad tua, say inyarawi na ateng so manunan rason no akin ya ontan so nalilikna na ananak. Antoy gawaen mo pian naayos so problema?
8 Ipikasim ed si Jehova ya tulongan to kan magmaliw ya makatalos. Insan no katongtong moy pamilyam, kaukolan mon aminen tan awaten ya walay lingom kanian linmesa itan ya problema. Kerew kay dispensa. No naobserbaan na asawa tan ananak mo ya gagawaen moy anggaay nayarian mo pian ipetek so lingom, nanengneng dan talagan seryoso ka. No maanos ka tan agka onsuko, kalkalnan ompawil so panangaro tan respeto na pamilyam ed sika.
‘PANGITARYA PARAD SARAY WALAD PUDIR MO’
9. Akin ya agtayo kaukolan ya iyupot so biskeg tayo parad materyal iran bengatla pian ‘nataryaan iray walad pudir tayo’?
9 Imbaga nen apostol Pablo ya no agla sarag na saray maedad ya Kristiano ya asikasoey sarili da, saray anak tan apo da so ‘mangiter no antoy manepeg parad saray ateng tan laki tan bai ra.’ Balet pinaseseg met nen Pablo so amin a Kristiano ya mankontento lad inagew-agew ya pankaukolan da—naakan, kawes, tan panayaman. Agtayo kaukolan ya iyupot so biskeg tayo parad mainawan bilay o pian dakel so kuarta tayo. (Basaen so 1 Timoteo 5:4, 8; 6:6-10.) Pian say sakey a Kristiano et ‘nataryaan to ray walad pudir to,’ agto kaukolan ya iyunay materyal ya kayamanan ed sayan mundo ya asingger lan mangangga. (1 Juan 2:15-17) Agtayo aabuloyan ya lapud “mapalikdon pakayari na kaykayamanan” o “kapagaan ed bilay” et ‘agla makabemben a malet’ so pamilya tayo ed “peteg a bilay” diad matunong a balon mundo na Dios!
10. Panon tayon nipanengneng so karunongan no nipaakar ed pipiutang?
10 Amta nen Jehova ya kaukolan tayo met so kuarta. Balet agniiter na kuarta so tulong tan proteksion ya niiter na karunongan ya nanlapud Dios. (Ecl. 7:12; Luc. 12:15) Kaslakan et agtalaga nakukuenta na saray mana-abroad so kabaleg na nagastos da, tan agsegurado ya makalmo ray kuarta diman. Diad tua, ompan mas naproblema ira. Dakel so mana-abroad ya kapawil da et lalon dinmakel so utang da. Imbes ya bulos iran manlingkor ed Dios, singa ra aripen na samay akautangan da. (Basaen so Uliran 22:7.) Mas maabig sirin no paliisan tayo lay onutang.
11. Panon ya makatulong ed pamilya so pambadyet pian ag-ira naproblemad kuarta?
11 Amta nen Eduardo ya pian maabig so pansumpalan na desisyon ton nakaibay pamilya to, kaukolan ya praktikal irad kuarta. Nanggawa ray badyet nen asawa to base ed no anto labat so talagan kaukolan da. Siempre, mas melag lay badyet da, aliwan singa dati. Balet akitulongan so amin a membro na pamilya tan ag-ira manggagastos no agmet kaukolan. * Imbaga nen Eduardo: “Agko la impanaral iray anako ed private school tan nananap ak lay maong ya public shool.” Impikasi to tan na pamilya to ya makalmo komoy anapan ya agmakaapektod espiritual iran aktibidad da. Panon ya inebatan nen Jehova so pikakasi da?
12, 13. Anto ray praktikal ya ginawa na sakey ya ama pian nasuportaan toy pamilya to, tan panon ya benendisyonan nen Jehova so determinasyon ton pansiansiaen ya simpli so bilay da?
12 “Diad inmunan duaran taon, melmelag so nanaalmok,” so kuan nen Eduardo. “Nauupot lay tipon ko tan agmagenap so sueldok ed amin ya panggagastosan mi, tan nakekesawan ak ya maong. Balet makakapiaral kamin lanang tan saniiba kamin manpupulong.” Determinado si Eduardo ya agbalot mangawat na trabaho ya mangiyarawid sikato ed pamilya to. Inkuan to: “Naaralan koy nanduruman trabaho pian no anggapo may sakey, wala ni arum.”
13 Lapud sandaraiset ya babayaran nen Eduardo iray utang to, mas baleg so interes. Balet ayos labat itan ed sikato, basta say importante et kaiba to lay pamilya ton mandadayew ed si Jehova. “Say aalmoen ko natan et kulang nid 10 porsiento na samay sueldok ed abroad,” so kuan to, “balet agkami met nanaerasan. ‘Aliwan antikey so lima nen Jehova.’ Diad tua, nampayunir kami ni ingen. Maong labat ta kayari na satan et medyo inmaligwas so ekonomya kanian mas mainomay lay mananap na pambilay.”
DESDES NA KAKANAYON
14, 15. Antoy nagawaan na pamilya no dedesdesen ira na kakanayon da ya iyunay materyal, tan antoy posiblin resulta na maabig ya alimbawa da?
14 Diad dakel a lugar, isipen na totoo ya obligado iran mangiter na kuarta tan regalo ed saray kakanayon tan kakaaro da. “Ontan so kultura mi, tan maliket kamin mangiiter,” so kuan nen Eduardo, balet inkuan to ni: “Walay limitasyon. Impaliwawak ed saray kakanayon ko ya gawaen koy anggaay nayarian kon mangiter, balet agko paulyanay espiritual ya pankaukolan na pamilyak.”
15 Saramay sinmempet manlapud abroad tan saramay agda inawat so oportunidad ya man-abroad et nayarin pampasnokan tan balawen na saray kakanayon ya maniilalon makaawat na suporta manlapud sikara. Ompan ibaga ran masiblet ira odino aliwa ran maaro. (Uli. 19:6, 7) Balet oniay imbaga na anak nen Eduardo ya si Anna: “No agmi isalat so espiritual iran bengatla ed materyal, natalosan met lanlamang na kakanayon mi no panon kaimportante ed sikami so Inkakristiano mi. Balet panon da itan ya natalosan no unoren mi labay da?”
IPANENGNENG SO PANANISIA ED DIOS
16. (a) Panon ya say sakey et ‘palikdoen toy sarili to ed palson panagkatunongan’? (Sant. 1:22) (b) Anto ran desisyon so bebendisyonan nen Jehova?
16 Oniay imbaga na sakey a sister ed saray elder nen inmarawid pamilya to tan linmad mayaman a bansa: “Baleg so insakripisyo mi pian makakar ak dia. Inmekal ni ingen ya elder so asawak. Kanian talagan iilaloan ko ya bendisyonan iya nen Jehova.” Lanang ya bebendisyonan nen Jehova iray desisyon ya pakapatnagay pananisia ed sikato. Balet, bendisyonan to kasi so desisyon ya kontra ed linawa to, lalo la no lapud satan et kaukolan ya ikbanan iray sagradon pribilehyo?
17. Akin ya nepeg tayon kerewey panangiwanwan nen Jehova antis tayon mandesisyon, tan panon tayon nagawaan itan?
17 Kerew kay panangiwanwan ed si Jehova antis kan mandesisyon, aliwan kayari. Ipikasim ya ikdan to kay masanton espiritu, karunongan, tan giya. (2 Tim. 1:7) Tepetan moy sarilim: ‘Anto ray sarag kon isakripisyo pian makapanlingkor ak ed si Jehova? Kasin unoren koy prinsipyo to ya agko taynay pamilyak, anggano say resulta na satan et aliwan tanton mainaway bilay mi?’ (Luc. 14:33) Kerew kay Makasulatan ya simbawa ed saray elder, tan dengel kad sikara. No ontan so gawaen mo, ipapanengneng mon manmamatalek kad sipan nen Jehova ya tulongan to ka. Agka naidesisyonan na saray elder, balet natulongan da kan manggawa na desisyon ya mangiter na liket ed sika.
18. Siopay akanresponsabilidad ya legpeten so pamilya, balet anto ran pankanawnawa ya makatulong so arum?
18 Say ulo na pamilya so inikdan nen Jehova na responsabilidad ya manlegpet ed pamilya to. Nepeg tayon komendaan tan ipikasi iramay gagawaen day obligasyon da balet agda tataynanan so asawa o ananak da, anggano wala ray manedesdes o manasagyat ed sikara. Pankanawnawa tayon ipanengneng so tuan Kristianon aro tan pililikna no wala ray ag-iilaloan ya nagawa, singa say kalamidad odino no walay mansakit ed pamilya da. (Gal. 6:2, 5; 1 Ped. 3:8) Kasin makapangiter ka no walay emergency o natulongan mo kasi kaparan Kristiano ya makaanap na trabaho diad lugar yo? No ontan, makatulong ka pian agnadesdes so sakey ya agi ya taynan so pamilya to lapud trabaho.
TANDAAN YA SI JEHOVA SO ONTULONG ED SIKA!
19, 20. Akin ya makaseguro iray Kristiano ya tulongan ira nen Jehova?
19 Papasesegen itayo na Kasulatan: “Agkomon napatnagan ed panagbilay yo so panangaro ed kuarta, tan mankontento kayo ed saray bengatlan walad sikayo. Ta inkuan na Dios: ‘Agta kan balot taynanan tan agta kan balot paulyanan.’ Diad ontan et mataletalek itayon mangikuan: ‘Si Jehova so mananulong ko; agak ontakot. Wala ta’y nagawaan na too ed siak?’” (Heb. 13:5, 6) Antoy naaralan tayod satan?
20 “Mabetbet ya ibabaga na totoo ya malikeliket iray Tasi nen Jehova,” so kuan na abayag lan elder ed mairap a bansa. “Nanaimano ra ya anggan saray Tasi ya mairap so bilay da et balibalin lanang so panangawes da tan singa mas maong ni bilay da nen say arum.” Atan so mismon insipan nen Jesus ed saramay iyuuna day Panarian. (Mat. 6:28-30, 33) On, inad-aro ka na Amam ed tawen ya si Jehova, tan labay to ya maong so pansumpalan mo tan saray ananak mo. ‘Saray mata nen Jehova onnenengneng ed amin a dalin, pian mabiskeg ya ontulong ed saramay ayadyari puso ra ed sikato.’ (2 Awa. 16:9) Saray ganggan to
21, 22. Akin et desidido kan manmatalek ed si Jehova?
21 “Antak ya agko la nipawil imay panaon ya arawi ak ed asawak tan ananak ko,” so kuan nen Eduardo, “balet aliwan satan lay nononoten ko. Dakel ed saray datin katrabahok so mayaman la balet ag-ira maliket. Maproblemay pamilya da. Balet maliket so pamilya mi! Pandinayewan ko ray arum ya agagi ed sayan bansa ya anggano mairap so bilay da et iyuuna day espiritual iran bengatla. Talagan napapaneknekan mi ya tua imay insipan nen Jesus.”
22 Pabiskeg moy liknaan mo! Pilim so pangunor ed si Jehova tan manmatalek kad sikato. Komon ta say panangarom ed Dios, asawam, tan ananak mo so mamakiwas ed sikan sumpalen so espiritual ya responsabilidad mod pamilyam. No ontan, naliknam ya si ‘Jehova so mananulong mo.’


text:
KAPITULO 1
“Onsabi Komon so Panarian Mo”
1, 2. Antoy imbagan mismo nen Jehova ya nadngel na taloran apostol nen Jesus, tan antoy ginawa ra?
NO WALAY igaganggan ed sika nen Jehova a Dios, antoy gawaen mo? Antokaman itan, agta gawaen moy anggaay nayarian mon tumbokey instruksion to? Siempre!
2 Aminsan, kayari na Paskua nen 32 C.E., ontan so naeksperiensya na taloran apostol nen Jesus ya si Pedro, Santiago, tan Juan. (Basaen so Mateo 17:1-5.) Nen kaiba day Katawan da ed “atagtagey a palandey,” anengneng day sakey a pasingawey nen Jesus bilang maglorian Ari ed tawen. Lapud singa tudtua so pasingawey, angiter na suhestion si Pedro. Legan ya mansasalita, walay lurem ya tinmarong ed sikara. Insan malinlinew ya nadngel to tan na kakaiba to so mismon boses nen Jehova, pribilehyon pigpigara labat so akaeksperiensya. Kayarin imbaga nen Jehova ya si Jesus et Anak to, oniay ingganggan to: “Dengel kayo ed sikato.” Inunor na saray apostol itan ya imbaga na Dios. Dinengel day imbangat nen Jesus tan pinaseseg day arum ya gawaen met itan.—Gawa 3:19-23; 4:18-20.
3. Akin et labay nen Jehova ya dengelen tayoy Anak to, tan antoy aralen tayo?
3 Samay imbaga nen Jehova ya “Dengel kayo ed sikato” et insulat ed Biblia pian nibangat itayo. (Roma 15:4) Akin? Lapud si Jesus so pinagkasangiyan nen Jehova tan kada no manbangat, ipapasabi to ray labay ya ipaamtad sikatayo na Ama to. (Juan 1:1, 14) Lapud say Panarian na Dios—say Mesianikon gobierno ed tawen ya say ari et si Kristo Jesus kaiba iray 144,000—so manunan imbangat nen Jesus nen say arum nin tema, maabig no aralen tayo so nipaakar ed satan. (Apo. 5:9, 10; 14:1-3; 20:6) Balet aralen tayo ni no akin ya lanang ya bibitlaen nen Jesus so nipaakar ed Panarian na Dios.
“No Anto so Daakan a Walad Puso . . .”
4. Panon ya impanengneng nen Jesus ya pinabpabli toy Panarian?
4 Pinabpabli nen Jesus so Panarian. Akin et nibaga tayo itan? Ta say ibabaga na sakey ya indibidual so pakaamtaan no antoy walad puso to, no anton talagay importante ed sikato. Imbaga nen Jesus: “No anto so daakan a walad puso, satan so ibabalikas na sangi.” (Mat. 12:34) Kada walay pankanawnawa, impaamta nen Jesus so nipaakar ed Panarian. Masulok a 100 beses ya abitlay Panarian diad apatiran Ebanghelyo, kaslakan et si Jesus so angibaga. Ginawa ton tema na panagpulong so Panarian. Inkuan to: “Kaukolan ko met so onla ed arum niran syudad pian iyabawag so maong a balita na panarian na Dios, ta saya so angibakian ed siak.” (Luc. 4:43) Anggano nen binilay lamet, intultuloy ton imbangat ed saray disipulo to so nipaakar ed satan. (Gawa 1:3) Talagan importante ed si Jesus so Panarian, kanian apakiwas ya ipaamta itan.
5-7. (a) Panon tayon amta ya pinabpabli nen Jehova so Panarian? Iyilustra. (b) Panon tayon nipanengneng ya papablien tayo so Panarian?
5 Pinabpabli met nen Jehova so Panarian. Panon tayon amta? On ta imbaki tod mundo so bogbogtong ya Anak to tan sikato so Lapuan na amin ya imbaga tan imbangat na Anak to. (Juan 7:16; 12:49, 50) Si Jehova met so Lapuan na amin ya akasulat ed apatiran Ebanghelyo nipaakar ed bilay tan ministeryo nen Jesus. Isip mo pa no antoy labay ya ibaga na satan.
Maabig no itepet tayod sarili tayo, ‘Papablien ko kasi so Panarian na Dios?’
6 Imadyin mon aayosen moy litrato na pamilya yo ed sakey ya album. Dakdakel so litrato yon labay mon iyan, balet ag-onkargan amin. Antoy gawaen mo? Siempre, manpili ka. Mipadpara, saray Ebanghelyo et singa album ya pakanengnengay malinew ya litrato nen Jesus. Ag-impaiyan nen Jehova ed saray nansulat na Ebanghelyo so amin ya imbaga tan ginawa nen Jesus nen wadiad dalin. (Juan 20:30; 21:25) Imbes, say impaisulat to labat et saray makatulong ed sikatayon natalosay gagala na ministeryo nen Jesus tan no antoy sankaimportantian ed Sikato. (2 Tim. 3:16, 17; 2 Ped. 1:21) Lapud saray ebanghelyo et napno na bangat nen Jesus nipaakar ed Panarian na Dios, nibaga tayon pinabpabli nen Jehova so Panarian. On, labay nen Jehova ya naamtaan tayo no anto tay Panarian to!
7 Kanian maabig no itepet tayod sarili tayo, ‘Papablien ko kasi so Panarian na Dios?’ No on, seguradon labay tayon dengelen so imbaga tan imbangat nen Jesus nipaakar ed satan a Panarian—say kaimportantian na satan tan no panon tan kapigan itan onsabi.
“Onsabi Komon so Panarian Mo”—Panon?
8. Panon ya indanet nen Jesus so kaimportantian na Panarian?
8 Imanoen pa imay modelon pikakasi. Diad marakep tan simpli iran salita, indanet nen Jesus so kaimportantian na Panarian, tan impanengneng to no antoy gawaen na satan ed arapen. Diad saman a pikakasi et walay pitoran kerew. Say unonan talora et nipaakar ed saray gagala nen Jehova—say pamasanto ed ngaran to, say isabi na Panarian to, tan say pakagawa na linawa to diad dalin a singa ed tawen. (Basaen so Mateo 6:9, 10.) Mankokonektaan iratan ya kerew. Say Mesianikon Panarian so usaren nen Jehova pian pasantoey ngaran to tan gawaey linawa to.
9, 10. (a) Antoy gawaen na Panarian na Dios no onsabi itan? (b) Anton sipan ed Biblia so labalabay mo lan nagawa?
9 Antoy gawaen na Panarian na Dios no onsabi itan? No ipipikasi tayon “Onsabi komon so panarian mo,” kekerewen tayon onkiwas lay Panarian. Et no onsabi Panarian, uleyan toy interon dalin. Ekalen toy mauges a sistema na mundo nen Satanas, pati amin ya gobierno na too, tan gawaen ton balo so mundo a panayaman na matunong a totoo. (Dan. 2:44; 2 Ped. 3:13) Sano manuley lay Panarian, magmaliw a paraiso so interon dalin. (Luc. 23:43) Bilayen lamet na Dios iramay walad memorya to tan nakaiba da ray inad-aro dad bilay. (Juan 5:28, 29) Magmaliw ya perpekto iray matulok ya totoo tan manbilay iran andi-angga. (Apo. 21:3-5) Sigpot lan nagawad satan so linawa na Dios diad dalin a singa ed tawen! Labalabay mo ta lan nanengneng so pakagawa na saratan ya sipan ed Biblia? Tandaan ya kada no ipipikasim so isabi Panarian na Dios, ipipikasim ya nagawa irayan marakdakep ya sipan.
10 Amta tayon agni ‘sinmabi’ so Panarian na Dios bilang kasumpalan na modelon pikakasi. Manuuley ni ray gobierno na totoo tan aliwa nin matunong so amin ya manaayam ed mundo. Balet walay maong a balita. Niletneg lay Panarian na Dios, tan pantongtongan tayo itan ed ontumbok ya kapitulo. Aralen tayo natan so imbaga nen Jesus no kapigan niletneg ed tawen tan onsabi ed dalin so Panarian.
Kapigan Niletneg so Panarian na Dios?
11. Antoy impaimano ya imbangat nen Jesus nipaakar ed kiletneg na Panarian na Dios?
11 Impaimano nen Jesus ya agniletneg so Panarian nen panaon to, anggano aman so iilaloan na pigaran disipulo to. (Gawa 1:6) Imanoey imbaga tod duaran nandumaan ya parabolo to, ya kulang a duay taon so baetan.
12. Panon ya impaimano na parabolo na saray trigo tan sisanyas a say Panarian et agniletneg ed panaon nen Jesus?
12 Parabolo na saray trigo tan sisanyas. (Basaen so Mateo 13:24-30.) Kayarin imbaga nen Jesus iyan parabolo, nayarin nen 31 C.E., impaliwawa to iyad saray disipulo to. (Mat. 13:36-43) Nia ay so ideya tan kabaliksan na parabolo: Kayari ipatey na saray apostol, say Diablo et mangisibwag na saray sisanyas (peken Kristiano) diad saray trigo (“ananak na panarian,” odino alanaan iran Kristiano). Saray trigo tan sisanyas et abuloyan ya ontubo tan bansag ya ombaleg anggad panaoy panag-ani, “diad sampot a panaon na sayan mundo.” No onggapo lay panag-ani, bagoten iray sisanyas. Insan tiponen iray trigo. Kanian ipapaimano na parabolo ya agniletneg so Panarian ed panaon nen Jesus noagta kayari ibaleg na saray trigo tan sisanyas. Singa amta tayo la, anampot so ibabaleg da tan ginmapoy panag-ani nen 1914.
13. Panon ya impalinew nen Jesus ya sikatoy agtampol magmaliw ya Mesianikon Ari kapawil tod tawen?
13 Parabolo na saray mina. (Basaen so Lucas 19:11-13.) Imbaga nen Jesus iyan parabolo nen 33 C.E. nen manbiabiahe paonlad Jerusalem, say sampot ya inyakar to diman. Say abaloan na arum ya akadngel ed sikato et iletneg ton tampol so Panarian to kasabi rad Jerusalem. Pian nipetek so panmoria ra tan ipalinew ya say kiletneg na Panarian et dia nid arapen, inkompara nen Jesus so sarili to ed “sakey a gagalangen a too” ya manbiahe paonlad “arawin dalin pian awaten toy pakauley bilang ari.” * Say “arawin dalin” ya laen nen Jesus et diad tawen, tan diman to awaten so pakapanyari bilang Ari manlapud si Ama to. Balet amta nen Jesus ya sikatoy agtampol magmaliw ya Mesianikon Ari kapawil tod tawen. Imbes, onyurong nid nikawanan na Dios tan alagaren toy dugan panaon. Tan unong ya amta tayo la, pigaran lasus a taon ni linmabas.—Sal. 110:1, 2; Mat. 22:43, 44; Heb. 10:12, 13.
Kapigan Onsabi so Panarian na Dios?
14. (a) Panon ya inebatan nen Jesus so tepet na apatiran apostol to? (b) Antoy papaneknekan na kasumpalan na propesiya nen Jesus nipaakar ed kiwawala to tan say Panarian?
14 Pigaran agew antis ya impapatey si Jesus, nantepet so apatiran apostol to: “Anto naani so tanda na kiwawalam tan say kasampotan na sistema na mundo?” (Mat. 24:3; Mar. 13:4) Inebatan nen Jesus itan diad impangisalaysay toy detalyadon propesiya ya akarekord ed Mateo kapitulo 24 tan 25. Sinansakey nen Jesus iray nagawad mundo ya pakapatnagan na panaon a tatawagen ya “kiwawala” to. Say igapo na kiwawala to et kabansag na kiletneg na Panarian; tan say panampot na kiwawala to et kabansag na isabi Panarian. Dakel so prueba ya nagagawa lay impropesiya nen Jesus manlapu nen 1914. * Kanian, diad satan a taon ginmapo so kiwawala to tan say inkiletneg na Panarian.
15, 16. Antoy tutukoyen nen Jesus ya “iyan kailalakan”?
15 Balet kapigan so talagan isabi na Panarian na Dios? Ag-imbaga nen Jesus so eksakton isabi na satan. (Mat. 24:36) Balet walay imbaga ton mangipapanengneng ya talagan asingsingger la itan. Impaimano to ya say Panarian et onsabi kayarin naimatonan na sayan “kailalakan” so pakagawa na propesiya. (Basaen so Mateo 24:32-34.) Siopay tutukoyen ton “iyan kailalakan”? Aralen tayon maong so imbaga nen Jesus.
16 “Iyan kailalakan.” Kasin say tutukoyen nen Jesus et saray agmananisia? Andi. Siopay angibagaan tod sayan propesiya? Saray arum ya apostol to ya ‘inmasingger ed sikato sanen siksikara labat.’ (Mat. 24:3) Tan saray apostol et asingger lan nalanaan na masanton espiritu. Imanoen met so konteksto. Antis ya binitla nen Jesus “iyan kailalakan,” inkuan to: “Natan et aral yo iyan punto manlapud kiew ya igos bilang sakey ya ilustrasyon: No onsisimit tan manbubulong lay balon sanga to, amta yo ya asingger lay tiagew. Ontan met, sano nanenengneng yo la irayan amin a bengatla, amtaen yo a sikatoy wala la ed arap na saray puerta.” Saray alanaan ya papatumbok nen Jesus—aliwan saray agmananisia—so makanengneng ed saray impropesiya to tan makatalos ed kaimportantian na saratan, salanti, si Jesus et “wala la ed arap na saray puerta.” Kanian, nen binitla nen Jesus “iyan kailalakan,” say tutukoyen to et saray alanaan ya papatumbok to.
17. Antoy labay ya ibaga na salitan “kailalakan,” tan “amin a bengatla”?
17 “Nagawa irayan amin a bengatla antis a naandi iyan kailalakan.” Panon itan a nasumpal? Pian naebatan, kaukolan tayon amtaen so duaran bengatla: say kabaliksan na “kailalakan” tan “amin a bengatla.” Say salitan “kailalakan” et kaslakan ya ontutukoy ed totoo ya nandurumay edad da a nambilay ed espisipikon peryodo na panaon. Aliwa itan ya andukerukey a panaon, tan walay anggaan na satan. (Exo. 1:6) Say salitan “amin a bengatla” et ontutukoy ed amin ya nipropesiyan nagawa legay kiwawala nen Jesus manlapud inggapo na satan nen 1914 anggad pansampot na satan diad “baleg a kairapan.”—Mat. 24:21.
18, 19. Antoy tutukoyen nen Jesus ya “iyan kailalakan,” tan antoy nikonklusyon tayo?
18 Anto sirin so tutukoyen nen Jesus ya “iyan kailalakan”? Tugyopen itan na duaran nansabian ya grupo na saray alanaan—unona, saray alanaan ya akaimaton ed inggapoy pakagagawa na tanda nen 1914 tan komadua, saray alanaan ya asabian da ni ray inmunan grupo. Wala ni ray pigaran kaibad komaduan grupo ya mabilay ni anggad nanengneng day igapo na kairapan. Satan ya duaran grupo so manugyop ed sakey ya kailalakan lapud say bilay da bilang saray alanaan ya Kristiano et man-overlap ed sakey a panaon. *
19 Anto sirin so nikonklusyon tayo? Amta tayo a say tanda na kiwawala nen Jesus bilang Ari na Panarian et mapatpatnag lad interon mundo. Nanenengneng tayo met ya saray mabilay nin alanaan tan kabiangan na sayan “kailalakan” et ontatatken la; balet ag-ira ompatey ya amin antis ya onggapoy baleg ya kairapan. Kanian, nibaga tayo ya asingsingger lan talagay isabi tan panuley na Panarian na Dios ed dalin! Seguradon makapalikliket so pakaimaton ed pakagawa na pikakasin imbangat nen Jesus ed sikatayo: “Onsabi komon so panarian mo”!
20. Antoy aralen ed sayan publikasyon, tan antoy pantongtongan tayod onsublay ya kapitulo?
20 Agtayo komon lilingwanan so mismon imbaga nen Jehova manlapud tawen nipaakar ed Anak to: “Dengel kayo ed sikato.” Bilang tuan Kristiano, labalabay tayon unoren itan ya imbaga na Dios. Interesado tayon maong ed amin ya imbaga tan imbangat nen Jesus nipaakar ed Panarian na Dios. Aralen ed sayan publikasyon no anto la ray agawaan na satan a Panarian tan no anto ni ray gawaen tod arapen. Pantongtongan ed onsublay ya kapitulo iray balibalin agawa manlapu nen niletneg so Panarian na Dios diad tawen.
^ par. 13 Diad parabolo nen Jesus et nayarin anonotan na saray ondedengel ed sikato si Arquelao ya anak nen Herodes a Makapanyari. Antis ya inatey, tinuro toy Arquelao ya onsublay ed sikato ya manuley ed Judea tan arum nin lugar. Balet antis ya manuley, kaukolan to ni manbiahe arawi paonlad Roma pian alaey abobon nen Augustus Caesar.
^ par. 14 Parad kaaruman ya impormasyon, nengnengen so kapitulo 9 na libron Anto so Peteg ya Ibabangat na Biblia?